title: Äkäslompolo

text: Äkäslompolossa toimii 2. joulukuuta 2002 perustettu urheiluseura Ylläksen Nousu.


title: Äkäslompolo

text: Kylässä toimi myös vuonna 1993 perustettu Äkäslompolon vapaaehtoinen palokunta ÄVPK ry, jonka kuitenkin lopetti sopimuspalokuntana tammikuun 2015 lopussa.


title: Verka

text: Verka on ohutta, palttina- tai toimikassidoksista karstalankakangasta, jonka nukka on loimen suuntainen ja lyhyeksileikattu eli arkikielellä lyhyt- ja tiheäkudoksista vanutettua villakangasta.


title: Verka

text: Veraksi on Suomessa aiemmin kutsuttu ulkomailta tuotua villakangasta. Verka oli hienoa ja kallista ja sen myynti luvanvaraista. Se oli yksi tärkeimpiä tuontitavaroita 1300- ja 1400-luvuilla. Suomen ensimmäinen verkamanufaktuuri perustettiin 1540-luvulla. Verka on ohuempaa ja hienompaa kuin sarka, josta vähävarainen väestönosa muinoin valmisti vaatteensa. Verka oli käytännöllinen ja suosittu pukukangas, josta virkapuvut usein valmistettiin.


title: Verka

text: Vihreä verka oli varsin yleinen virastojen ja muiden kokouspöytien verhouksena. Kun mentiin kokoukseen, kokoonnuttiin vihreän veran ääreen ja hitaasti etenevien lukuisia käsittelyjä vaativien asioiden sanottiin hautautuvan vihreän veran alle. Nykyään verkaa käytetään muun muassa biljardi- ja kasinopelipöydissä.


title: Masalan lukio

text: Masalan lukio on ollut Kirkkonummen kunnassa Masalassa sijaitseva lukio. Opiskelijoita on ollut noin 200. Lukion toiminta-aikana samassa rakennuksessa on toiminut myös peruskoulun kolme ylintä luokka-astetta eli yläkoulu, joka on nykyiseltä nimeltään Nissnikun koulu (entinen Sepän koulu).


title: Masalan lukio

text: Vuonna 2011 lukio yhdistyi Porkkalan lukion kanssa, josta lähtien Porkkalan lukio on toiminut kahdessa opetuspisteessä. Porkkalan lukion Masalan opetuspiste lopettaa toimintansa keväällä 2015, jolloin opiskelijat siirtyvät Porkkalan lukion kirkonkylän opetuspisteeseen.


title: Lukujärjestys

text: Lukujärjestys eli työjärjestys on kouluissa käytettävä aikasuunnitelma, josta oppilaat ja opettajat voivat katsoa milloin heillä on minkäkin oppiaineen oppitunti. Lukujärjestykset suunnitellaan yleensä ennen lukukauden alkua ja jaetaan kaikille asianosaisille. Kullakin vuosikurssilla on oma lukujärjestyksensä. Luokattomassa koulussa opiskelijat tekevät itse omat lukujärjestyksensä valitsemalla ns. kurssitarjottimelta kursseja. Tällöin lukujärjestys muodostuu viikon sisällä useasti toistuvista kiertotunneista, ja jokainen valittu kurssi asettuu jonkin kiertotunnin sisään. Näin lukio-opiskelijat voivat luoda omat lukujärjestyksensä.


title: Lukujärjestys

text: Lukujärjestykset on suunniteltu ensisijaisesti oppilaita varten. Oppitunnit sijaitsevat lukujärjestyksessä niin, että oppilaalle tulee mahdollisimman vähän ns. hyppytunteja eli tunteja, jolloin oppilailla ei ole mitään oppituntia. Pitää myös ottaa huomioon, että opettajilla on sujuva lukujärjestys eikä esimerkiksi kahta samanaikaista tuntia. Tietyt luokkatilat voivat olla niin varattuja, että niiden varaukset vaikuttavat lukujärjestykseen. Opettajien toiveet pyrkitään ottamaan huomioon lukujärjestyksiä suunniteltaessa. Lukujärjestysten teko on monitahoinen suunnitteluprosessi, joka vaatii tekijältä avaruudellista ajattelukykyä. Lukujärjestys on aina kompromissi eri henkilöiden eri tarpeiden välillä. Lukujärjestyksen suunnitteluun on olemassa myös tietokoneohjelmia.


title: Lukujärjestys

text: Lukujärjestykset ovat hyvin usein koulun kotisivuilla nähtävänä sähköisessä muodossa. Sieltä oppituntien tarkistaminen onkin järkevää sellaisissa kouluissa, joissa kursseihin ja oppitunteihin tulee paljon muutoksia lukukauden aikana.


title: Lukujärjestys

text: Peruskoulun jälkeisissä oppilaitoksissa opiskelijaryhmillä on pakollisia ja valinnaisia kursseja. Näiden kurssien oppitunnit voivat olla eroteltu eri lukujärjestyksiin.


title: Lukujärjestys

text: Lukujärjestys on tavallisesti kaksiulotteinen taulukko. Pystysarakkeilla on viikonpäivät. Normaalisti oppitunteja on maanantaista perjantaihin. Joskus myös lauantaisin. Vaakariveillä on kellonajat. Tunti on tavallisesti 45 minuutin pituinen. Tuntien välillä on lyhyt välitunti. Tunnit voivat olla ryhmitelty kahden oppitunnin pituisiksi, jonka jälkeen on välitunti.


title: Lukujärjestys

text: Lain mukaan perusopetuksessa ja lukiokoulutuksessa oppitunnin pituus on 60 minuuttia, ja siitä vähintään 45 minuuttia on käytettävä opetukseen loppuajan jäädessä välituntiajaksi. Monissa Suomen lukioissa on käytössä ns. 75 minuutin oppitunti, jolloin normaalisti lukioissa yleisessä käytössä olevan 5-jaksonjärjestelmän mukaiset 5 viikoittaista kurssin oppituntia (5*45 minuuttia = 225 minuuttia) on järjestetty kolmeksi viikoittaiseksi 75 minuutin mittaiseksi oppitunniksi (3*75 minuuttia = 225 minuuttia).


title: Lukujärjestys

text: Ruokailuaikaa on järjestetty normaalia välituntia pidempi aika, yleensä 30 - 60 minuuttia. Lukujärjestyksessä voi olla myös ns. iltatunteja normaalin toimistoajan jälkeen.


title: Lukujärjestys

text: Lukujärjestyksessä oppitunneista on tieto, minkä aiheen oppitunti on kyseessä. Oppitunnin luokasta on myös tieto, missä opetus järjestetään. Lukujärjestyksessä on opettajan nimi, joka opettaa kyseistä aihetta. 2. asteen kouluissa, ammattikorkeakouluissa ja yliopistoissa oppitunnista on myös kurssin toteutusnumero näkyvillä. Oppitunnissa voi olla myös opetettavan ryhmän tunnus.


title: Lukujärjestys

text: Lukujärjestykset perusopetuksen alimpia luokkia lukuun ottamatta on yleensä tehty periodeittain tai jaksoittain. Jokaisella periodilla on oma lukujärjestyksensä. Yksi kurssi voi kestää useita periodeja.


title: Lukujärjestys

text: Erilaisia lukujärjestyksiä on


title: Pimeä nousee

text: Pimeä nousee on Susan Cooperin vuosina 1965–1977 kirjoittama viisiosainen kirjasarja.Ensimmäisessä kirjassa sisarukset Jane, Barney ja Simon Drew viettävät vanhempiensa kanssa kesälomaa kuvitteellisessa Trewissickin merenrantakylässä Cornwallissa. He asuvat isosetä Merryn vuokraamassa Harmajassa talossa.


title: Pimeä nousee

text: Taloa tutkiessaan lapset löytävät vanhan kartan ja pääsevät Merryn avustuksella Graalin maljan jäljille.


title: Pimeä nousee

text: Toisessa kirjassa nuori Will Stanton saa tietää kuuluvansa ”ikivanhoihin”, ihmisiin, jotka taistelevat valon puolella vastustaen pimeää.


title: Pimeä nousee

text: Kolmannessa kirjassa Will tapaa Drewin perheen lapset. Drewit - jotka eivät tiedä mitään Valosta ja Pimeydestä - saavat tehtäväkseen hankkia Graalin takaisin, sillä se on ryöstetty.


title: Pimeä nousee

text: Neljännessä kirjassa Will on lähetetty Walesiin, missä hän tapaa albiinopojan, jonka avulla hän saa lopulta kultaisen harpun käsiinsä.


title: Pimeä nousee

text: Sarjan viimeisessä osassa Will hankkii Valon miekan (Eirias), joka on viimeinen Valon tunnuksista. Hän menee muiden Ikivanhojen kanssa Hopeapuun luokse ja leikkaa siitä lehden vapauttaen Valon voimat ja Pimeä kukistuu.


title: Amo

text: Amo Oy on lelujen maahantuoja ja markkinoija. Yritys kuuluu ruotsalaiseen Bergsala Holding-konserniin. Amo Oy:n tuotteita edustaa Baltiassa Amo Toys, jonka pääkonttori sijaitsee Riiassa.


title: Amo

text: Amo edustaa Suomessa useita lelumerkkejä, muun muassa Angry Birdsiä, Baby Bornia, Bratziä, Jukkaa, Little Tikesia, Moxie Girlziä, Nikkoa, Rubens barnia, Scalextricia ja Treflia.


title: V509 Cassiopeiae

text: V509 Cassiopeiae on Kassiopeian tähdistössä sijaitseva keltainen F-spektriluokan puolisäännöllinen muuttuva hyperjättiläinen, ja se onkin yksi kirkkaimmista tunnetuista tähdistä absoluuttisella kirkkaudellaan -6,7. Tähden näennäinen kirkkaus on noin +5,2, ja se vaihtelee välillä +4,75 - +5,5.


title: Noutajan valssi

text: Noutajan valssi on Viikatteen vuonna 2000 julkaistu ensimmäinen studioalbumi. Levy on CD-version (RA040) (Uusintapainos ????) lisäksi julkaistu myös vinyylinä (RA040B). Vinyyliversiolla on bonuksena Viikatteen versio Tapio Rautavaaran kappaleesta "Kulkurin iltatähti". Levyn kappaleista "Korutonta" ja "Alakulotettuja tunnelmia" on tehty videot, jotka on ohjannut Joonas Berghäll.


title: Noutajan valssi

text: Albumin äänitysten yhteydessä nauhoitettiin myös kappaleet "Laituritanssit" ja "Oon peloissain", jotka julkaistiin vuoden 2011 kokoelma-albumilla Kuutamo, kaiho & katkeruus.


title: Noutajan valssi

text: Kappaleet kirjoittanut ja sovittanut Kaarle Viikate, ellei toisin mainita.


title: Mies (nimi)

text: Mies on suomalaisen miehen etunimi. Suomessa on vuoden 2015 loppuun mennessä syntynyt 188 Mies-nimistä.


title: Mies (nimi)

text: Suomalaisena nimenä Mies on käsitetty suomennokseksi germaanisesta nimestä Karl (Kaarle), joka tarkoittaa vapaata miestä. Tämän vuoksi nimipäivä on sijoitettu tammikuun 28. päiväksi, joka on myös Kaarlen, Kaarlon ja Kallen nimipäivä. Toisaalta Alankomaissa Mies on käytössä sekä miehen että naisen etunimenä, joka on syntynyt lyhentymänä nimestä Bartolomeus tai Maria. Mies esiintyy myös sukunimenä ja on esimerkiksi saksalais-yhdysvaltalaisen arkkitehti Mies van der Rohen alkuperäinen sukunimi.


title: Kopps

text: Kopps on Josef Faresin ohjaama vuonna 2003 ensi-iltansa saanut ruotsalainen komediaelokuva Ruotsin poliisista. Elokuvan pääosissa näyttelevät Fares Fares, Torkel Petersson, Göran Ragnerstam, Sissela Kyle ja Eva Röse.


title: Kopps

text: Ruotsalaisen pikkukaupungin asukkaat ovat niin lainkuuliaisia, että paikkakunnalla ei tehdä lainkaan rikoksia. Siksi kaupungin poliisilaitosta uhkaa sulkeminen. Tämä ei ole työssään viihtyvien poliisien mieleen, ja he päätyvät itse järjestämään paikkakunnalle rikosta. Tilanne kuitenkin karkaa heidän käsistään.


title: Klusån

text: Klusån on kylä Luulajanjoen varrella Bodenin kunnassa Norrbottenin läänissä Pohjois-Ruotsissa. Noin 40 asukkaan maaseutukylä sijaitsee noin 55 kilometrin päässä Bodenin keskustasta luoteeseen.


title: Klusån

text: Kylä ja sitä ympäröivät alueet kuuluvat Pohjois-Ruotsin Natura 2000 -alueeseen. Kylässä on useita 1920–1940-luvulla rakennettuja rakennuskohteita, joista osa on rakennushistoriallisesti merkittäviä. Alueen pääelinkeinot ovat maa- ja metsätalous.


title: Klusån

text: Vuoden 2006 laajat metsäpalot aiheuttivat paikalliselle taloudelle suuria taloudellisia menetyksiä. Metsäpaloissa on tuhoutunut yli 1 500 hehtaaria metsää, josta noin puolet on ollut hoidettua talousmetsää.


title: Villivarsa

text: Villivarsa oli vuodesta 1983 vuoteen 2016 kerran kuukaudessa ilmestynyt nuorten hevostyttöjen aikakauslehti. Lehti sisälsi muun muassa hevosaiheisia juttuja, julisteita sekä sarjakuvia. Lehteä kustansi Otavamedia.


title: Josef Fares

text: Josef Fares (s. 19. syyskuuta 1977 Beirut, Libanon) on ruotsinlibanonilainen elokuvaohjaaja. Hänen veljensä on näyttelijä Fares Fares, joka on näytellyt Josef Faresin elokuvissa, kuten elokuvissa "Jalla! Jalla!" ja "Kopps". Josef Fares muutti Ruotsiin ollessaan 10-vuotias ja asuu tällä hetkellä (elokuu 2006) Örebrossa. Variety-lehti nimesi Faresin yhdeksi kymmenestä ohjaajatulokkaasta vuonna 2006.


title: Bob Hoskins

text: Robert William ”Bob” Hoskins (26. lokakuuta 1942 Bury St Edmunds, Englanti – 29. huhtikuuta 2014 Lontoo, Englanti) oli englantilainen näyttelijä, joka esiintyi teatterissa, televisiossa ja elokuvissa. Hänen läpimurtoroolinsa oli minisarjassa "Pennejä taivaasta", mutta hän keskittyi 1980-luvun jälkeen pääasiassa elokuvauraansa. Hoskins voitti urallaan muun muassa Baftan, Golden Globen ja Cannesin elokuvajuhlien parhaan miesnäyttelijän palkinnon elokuvasta "Mona Lisa". Muita Hoskinsin elokuvia olivat "Pitkä pitkäperjantai", "Kuka viritti ansan, Roger Rabbit?", "Super Mario Bros.", "Danny the Dog" ja "Mrs. Henderson esittää".


title: Bob Hoskins

text: Robert William Hoskins syntyi 26. lokakuuta 1942 Bury St Edmundsissa, minne hänen äitinsä Elsie Lillian oli evakuoitu Lontoosta toisen maailmansodan pommitusten takia. Sodan jälkeen he palasivat Lontooseen, missä Robert-isä työskenteli kirjanpitäjänä ja Elsie-äiti keittäjänä lastentarhassa. Bob oli perheen ainoa lapsi. Hän jätti koulun 15-vuotiaana ja työskenteli sen jälkeen muun muassa vahtimestarina, ikkunanpesijänä ja tulennielijänä.


title: Bob Hoskins

text: Hoskinsin ura alkoi vuonna 1968 sattumalta, kun hän oli ystävänsä mukana teatterin koe-esiintymisessä. Hoskinsia luultiin hakijaksi, ja hän sai lopulta koeluvun jälkeen näytelmän pääroolin. Seuraavien kymmenen vuoden aikana hän vakiinnutti paikkansa teatterissa ja televisiossa. Hänen läpimurtonsa oli vuonna 1978 esitetyssä Dennis Potterin minisarjassa "Pennejä taivaasta". Hän oli siitä ehdolla Baftan televisiopalkintoon. Hoskinsin varhaiset elokuvatyöt, kuten vuoden 1972 "Up the Front", jäivät vähälle huomiolle, mutta hänen roolinsa gangsterina vuoden 1980 elokuvassa "Pitkä pitkäperjantai" auttoi hänet myös elokuvamaailman tietoisuuteen. Hoskins oli siitä ehdolla parhaan miespääosan Bafta-palkinnon saajaksi. Hänen 1980-luvun alun tunnetuimpiin teatterirooleihin kuuluu Richard Eyren ohjaama "Guys and Dolls" Lontoon kansallisteatterissa.


title: Bob Hoskins

text: Hoskins keskittyi melkein koko 1980-luvun elokuvauraansa eikä esiintynyt televisiossa kuin muutamia kertoja. Hänen 1980-luvun elokuviaan olivat muun muassa "Kunniakonsuli" (1983), josta hän oli ehdolla parhaan sivuosan Bafta-palkintoon Francis Ford Coppolan "Cotton Club" (1984), Terry Gilliamin "Brazil – tämän hetken tuolla puolen" (1985), jossa hän teki lyhyen komediallisen roolin, komedia "Ihana vapaus" (1986) ja "Kaipaus" (1987). Neil Jordanin vuoden 1986 elokuvasta "Mona Lisa" Hoskins oli ehdolla Oscar-palkintoon. Siinä hän esitti umpirakastunutta entistä rikollista. Elokuvasta hän voitti parhaan miespääosan Baftan, Cannesin parhaan näyttelijän palkinnon ja Golden Globen parhaasta miespääosasta draamaelokuvassa.


title: Bob Hoskins

text: Hoskins näytteli Robert Zemeckisin ohjaamassa vuoden 1988 elokuvassa "Kuka viritti ansan, Roger Rabbit?". Osittain animoidussa elokuvassa hän esitti temperamenttista yksityisetsivää. Sen jälkeen Hoskins teki ensimmäisen ohjaustyönsä, lähes kokonaan Tšekkoslovakiassa kuvatun ensimmäiseen maailmansotaan sijoittuneen elokuvan "Sotavyöhyke".


title: Bob Hoskins

text: Hoskinsin ura kävi pohjalla 1990-luvun puolivälissä, kun hän esiintyi useissa elokuvissa, joita yleisesti pidetään huonolaatuisina. Hoskinsin tuon ajan elokuviaan olivat muun muassa "Super Mario Bros." (1993), jossa hän näytteli nimihahmo Mariota ja "Salainen agentti" (1996). Hänen toinen ohjauksensa "Sateenkaari" (1995) oli myös monien mielestä pettymys.


title: Bob Hoskins

text: Hoskinsin viimeisten vuosien roolitöitä luonnehti eräänlainen herkkyys. Hän näytteli muun muassa kaihoisaa nyrkkeilyvalmentajaa elokuvassa "Työtä vuorotta" (1997) ja "Viimeisessä kierroksessa", joka kertoi ystävistä, jotka valmistautuvat levittämään kuolleen ystävänsä tuhkat. Brutaalimpaa puoltaan Hoskins esitti elokuvassa "Danny the Dog" (2005). Judi Denchin vastanäyttelijänä hän oli elokuvassa "Mrs. Henderson esittää" (2005), ja hän esitti elokuvassa "Sparkle" yksinäistä ihmistä, joka rakastuu vanhuusiällään, kun taas elokuvassa "Made in Dagenham" (2010) hän esitti sympaattista työläistenliittolaista, joka puolusti Fordin naistyöntekijöitä.


title: Bob Hoskins

text: Hoskinsin viimeiseksi elokuvaksi jäi "Lumikki ja metsästäjä" (2012), jossa hän oli yksi kääpiöistä. Hän ilmoitti vuonna 2012 lopettavansa uransa Parkinsonin taudin takia.


title: Bob Hoskins

text: Hoskins oli kahdesti naimisissa, ja hän sai neljä lasta: kaksi ensimmäisen vaimonsa Jane Liveseyn ja kaksi toisen vaimonsa Linda Banwellin kanssa.


title: Punakekomuurahainen

text: Punakekomuurahainen ("Formica rufa") on boreaalisella vyöhykkeellä esiintyvä muurahaislaji, joka kuuluu kekomuurahaisten alasukuun. Se on Suomessa elinvoimainen.


title: Punakekomuurahainen

text:
Useimmiten kekomuurahainen rakentaa pesänsä havunneulasista ja oksien pätkistä, mutta myös muita rakennusaineita tiedetään. Kekomuurahaisen keko on lähinnä suojaamassa maanalaisia käytäviä, joissa munat haudotaan ja joissa muurahaiset suurimmaksi osaksi asuvat. Munat sijaitsevat maan sisällä. Kesäaikaan kekoa pidetään kuivana ja vakiolämpöisenä (25–30 asteessa). Muurahaiset pystyvät ilmastointiaukoilla säätelemään keon olosuhteita hyvinkin tarkasti. Nämä vakio-olosuhteet ovat tärkeitä kotelovaiheen kehitykselle. Kotelot sijaitsevat keon lämpimimmässä paikassa. Koteloita kutsutaan usein muurahaisenmuniksi ja aiemmin niitä kerättiin ja kuivatettiin mm. lemmikkilintujen appeeksi. Ne olivat jopa vientituote.
Kekomuurahaiset ovat noin senttimetrin pituisia ja niillä on muiden muurahaisten ja hyönteisten tapaan kuusi jalkaa ja tuntosarvet.


title: Punakekomuurahainen

text: Kekomuurahaiset käyttävät ravintonaan kirvojen erittämää mesikastetta. Kekomuurahaiset saalistavat myös selkärangattomia, tosin työläiset eivät itse käytä hyönteisravintoa, vaan se on tarkoitettu toukka-asteen muurahaisille.


title: Punakekomuurahainen

text: Kekomuurahaisista ("Formica rufa "-ryhmä" "tai "Formica rufa "coll.) esiintyy Suomessa neljä lajia: pohjankekomuurahainen ("F. lugubris"), tupsukekomuurahainen ("F. aquilonia"), kaljukekomuurahainen ("F. polyctena") ja punakekomuurahainen ("F. rufa"). Ne elävät metsissä ja rakentavat selväpiirteisen keon neulasista ja ohuista oksista. Yhdyskuntien rakenne vaihtelee yhden keon yksikuningattarisesta mallista ("F. rufa") kymmenien kekojen satojen kuningattarien malliin ("F.aquilonia" ja "F. polyctena"). Samaan alasukuun "Formica" (s.str.) kuuluvat kantomuurahainen "F. truncorum, "jonka kannossa tai maapuussa sijaitsevan pesän suuaukolla on pieni keon tapainen rakennelma, ja niittymuurahainen" F. pratensis, "jonka kekoa muistuttava pesä on tehty heinänkorsista". "Alasukuun" Coptoformica "kuuluu mm. soilla pesivä loviniskamuurahainen "F. excecta"," "alasukuun" Raptiformica "mm. verimuurahainen" F. sanguinea", joka on sosiaaliparasiitti ja täydentää työläisjoukkojaan alasukuun "Serviformica" kuuluvilla orjilla, esim. mustamuurahaisilla "F. fusca. "Mustapäämuurahainen" F. uralensis" pesii soilla ja niiden reunoilla pesissä, jotka eivät ulotu maanpinnan alle. Sukuun "Formica "(s.l.) kuuluu siis Suomessa alasuvut" Formica" (s.str.), "Coptoformica, Raptiformica "ja" Serviformica "sekä laji" F. uralensis, "jonka taksonominen asema on epäselvä. Lajeja on 20.


title: Caniapiscau

text: Caniapiscau (, ) on Koksoakjoen sivujoki Nunavikin alueella Québecissä, Kanadassa. Joen pituus on noin 740 kilometriä. Joen nimi on peräisin intiaanikielestä ja tarkoittaa kivistä tai kallioista paikkaa.


title: Caniapiscau

text: Nykyisin joen latvavedet, noin 45% koko joen pituudelta, virtaavat Jamesinlahteen laskevaan La Grande -jokeen. Jokivarsi on asumaton lukuun ottamatta satunnaisia matkalijoita ja metsästäjiä.


title: Caniapiscau

text: Joen varrella sijaitsee Caniapiscaun patoallas, jonka pinta-ala on noin 4 300 neliökilometriä, joka on noin yhdeksän kertaa entisen Caniapiscaujärven pinta-ala. Patoaltaan valuma-alueen pinta-ala on noin 36 800 neliökilometriä.


title: Lushanin kansallispuisto

text: Lushanin kansallispuisto (myös Lushanin geologinen kansallispuisto) on kansallispuisto Lushanin vuoren alueella Kiinassa Jiangxin maakunnassa. Puisto levittäytyy 500 neliökilometrin alueelle Poyangjärven altaassa.


title: Lushanin kansallispuisto

text: Lushan on merkittävä kansallinen matkailukohde Kiinassa. Siellä on ainutlaatuisia kvartäärikautisia pystysiirroksia upeiden maisemien joukossa: huippuja, laaksoja, kanjoneita, rotkoja, kivimuodostelmia, luolia ja vesiputouksia. Alueella on myös useita taolaisia, buddhalaisia temppeleitä ja kungfutselaisia maamerkkejä.


title: Lushanin kansallispuisto

text: Vuonna 1996 puisto otettiin UNESCOn maailmanperintöluetteloon.


title: Sphecomyrma freyi

text: Sphecomyrma freyi on muinainen, noin 90–100 miljoonaa vuotta sitten elänyt muurahaislaji. Sphecomyrma freyin löytyminen mullisti sen aikaisen myrmekologian eli muurahaistieteen, sillä laji todisti muurahaisten evoluutiosta tehdyt hyväksytyimmät teoriat oikeiksi. Suomeksi "Sphecomyrma" tarkoittaa suurin piirtein ”ampiaismuurahaista”, sillä löydetty sukupuuttoon kuollut laji muistutti suuresti ampiaista. "Freyi" taas juontaa juurensa lajin löytäjiin, New Jerseyssä asuviin herra ja rouva Freyhin, jotka löysivät tämän lajin meripihkapalasta.


title: Sphecomyrma freyi

text: Löytöaikanaan ainoa laatuaan oleva meripihkafossiili, joka sisälsi kaksi "Sphecomyrma freyi" -lajin työläistä, oli vähällä hajota kappaleiksi ennen sen tutkimusta, kun myrmekologi Edward O. Wilson pudotti sen lattialle. Meripihka halkesi kuitenkin vain kahtia ja muurahaisfossiilit säästyivät.


title: Lyonel Feininger

text: Lyonel Feininger (17. heinäkuuta 1871 – 15. tammikuuta 1956) oli saksalais-amerikkalainen taidemaalari. Hänen taiteellisen kiinnostuksensa kohteina olivat varsinkin kaupunkinäkymät ja rakennukset. Tyyliltään hänen maalauksensa ovat persoonallisella tavalla kubistisia.


title: Lyonel Feininger

text: Feininger syntyi New Yorkissa saksalaisten maahanmuuttajien perheeseen. 16-vuotiaana hän muutti perheensä mukana Saksaan. Feininger toimi taiteilijauransa alkuvaiheessa lähinnä sanomalehtien kuvittajana ja pilapiirtäjänä. Vasta 36-vuotiaana hän alkoi päätoimisesti keskittyä maalaustaiteeseen. Aluksi hänen taiteessaan näkyi aikaisempi pilapiirtäjän ura: ihmishahmot olivat venytettyjä ja muodot liioitellun kulmikkaita. Lyonel Feininger kuului myös Der Blaue Reiter ryhmään.


title: Lyonel Feininger

text: Vuonna 1911 Feininger tutustui Pariisissa uuteen kubistiseen maalaustyyliin. Myös pariisilaisen Robert Delaunayn taide teki häneen vaikutuksen. Näiden vaikutelmien pohjalta Feininger kehitti oman kubismia muistuttavan tyylisuuntauksen, jota hän kutsui ”prismaismiksi”. Maalausten aiheina olivat enimmäkseen rakennukset. Värienkäyttö oli taitavaa: Feininger onnistui usein luomaan vaikutelman maalauksen sisältä tulevasta valosta. Vuonna 1919 arkkitehti Walter Gropius kutsui Feiningerin opettamaan Weimarin Bauhaus -taidekouluun. Feininger jatkoi Bauhausin opettajana vuoteen 1926 asti, jonka jälkeen hän jatkoi vapaana taiteilijana.


title: Lyonel Feininger

text: Hitlerin valtaantulon jälkeen modernia ja kokeilevaa taidetta ei enää hyväksytty Saksassa. Myös Feininger luokiteltiin ”rappiotaiteen” edustajaksi. Niinpä Feininger päättikin vuonna 1937 muuttaa takaisin synnyinmaahansa Yhdysvaltoihin. Hän asettui New Yorkiin ja jatkoi taiteilijan uraansa, käyttäen aiheina mm. Manhattanin pilvenpiirtäjiä. Feininger kuoli 84-vuotiaana New Yorkissa.


title: Keltiäinen

text: Keltiäinen ("Lasius flavus") on pieni, noin 2–4 millimetriä (työläinen) pitkä keltainen ja valonarka muurahainen. Pääasiallisena ravintonaan keltiäinen käyttää usein juurikirvoja ja niiden erittämää mesikastetta. Sen lisäksi se hyödyntää muita ravinnonlähteitä: mitä tahansa makeaa sekä pesään mahdollisesti tunkeutuvia hyönteisiä. Hyvissä olosuhteissa keltiäiset kasvattavat juurikirvoja pesissään ja syövät kesällä niiden mesikastetta ja talvisin itse kirvoja. Tästä syystä keltiäisiä näkee harvoin maan pinnalla muutoin kuin parveiluaikana, joka on Suomessa tyypillisesti elokuussa.


title: Keltiäinen

text: Keltiäinen on rauhallinen ja konflikteja välttävä, mutta keltaisen värinsä vuoksi se sekoitetaan usein pistinmuurahaisten ("Myrmicinae")-alaheimon pistävään siloviholaiseen ("Myrmica rubra"), jota kansanomaisesti usein nimitetään ”kusiaiseksi”. Keltiäisellä ei kuitenkaan ole myrkkyä eikä pistintä.


title: Emeishan

text:
Emeivuori () on vuori Sichuanin maakunnassa, Kiinassa. Emeivuoren (Emeishan) huippu kohoaa 3 099 metrin korkeuteen. Emeivuori on yksi neljästä buddhalaisten pyhistä vuoresta Kiinassa. Vuoren suojelijabodhisattva on Samantabhadra, joka kiinan kielessä tunnetaan nimellä Puxian. Jotkut buddhalaiset ja taolaiset luostarit vuorella yhdistetään myös perinteisen kiinalaisten kamppailulajien opetukseen.
Vuorta ympäröivä alue on geologisesti merkittävä, sillä se on muodostunut suuressa laakiopurkauksessa permikaudella.


title: Emeishan

text: Emeivuoren alue valittiin vuonna 1996 UNESCOn maailmanperintöluetteloon yhdessä läheisen Leshanin jättiläisbuddhapatsaan kanssa.


title: Phoenix (luotain)

text: Phoenix on Mars-laskeutuja, jonka suunnittelua johti Arizonan yliopiston kuu- ja planeettalaboratorio NASAn johdolla. Luotaimessa käytetään joitakin alun perin vuoden 2001 peruutettuun Mars-laskeutujaan suunniteltuja laitteita sekä kyseisen luotaimen runkoa. Phoenix laskeutui 25. toukokuuta 2008 Marsin vesi- ja jäärikkaalle pohjoisnapa-alueelle. Toukokuun lopulla 2010 NASA totesi laitteen toiminnan päättyneen.


title: Phoenix (luotain)

text: Tehtävällä on kaksi päämäärää. Ensimmäinen on veden geologisen historian tutkiminen, jonka perusteella voidaan selvittää menneisyydessä tapahtuneen ilmastomuutoksen syitä. Toinen on etsiä todisteita elinkelpoisesta alueesta, joka voisi sijaita jään ja maaperän välisellä rajavyöhykkeellä. Phoenixin instrumentit on suunniteltu Marsin arktisten seutujen geologiseen ja biologiseen tutkimiseen. Luotaimessa on myös suomalainen painemittari, jonka on valmistanut Ilmatieteen laitos. Luotain on ensimmäinen, joka lähettää dataa Marsin napa-alueilta. Se jatkaa NASAn "seuraa vettä" -strategiaa Marsin tutkimisessa.


title: Phoenix (luotain)

text: Luotain laukaistiin Cape Canaveralista Boeingin Delta 7925-raketilla 4. elokuuta 2007 kello 12.26 Suomen aikaa. Luotain laskeutui Marsiin 26. toukokuuta 2008 puoli kolmen jälkeen aamuyöllä.


title: Phoenix (luotain)

text: NASA ilmoitti 10.11.2008 menettäneensä yhteyden luotaimeen. Tämä oli odotettavissa Marsin kylmyyden heikentäessä akkujen tehoa ja lähestyvän talven vähentäessä aurinkopaneelien tuottamaa energiaa. Luotain oli toiminnassa viisi kuukautta pidempään kuin alun perin ennakoitiin. Luotainta yritettiin herätellä Marsin kevään koittaessa vuoden 2010 ensimmäisen neljänneksen aikana. Tässä ei kuitenkaan onnistuttu.


title: Phoenix (luotain)

text: Ilmatieteen laitos toimitti luotaimeen kaasukehän painemittalaitteen joka on mitannut luotaimen ympäristön painevaihteluita. Mittauksia käytettiin säämallien luomiseen ja havaittiin mm. Marsille tyypillisiä pölypyörteitä.


title: Kaajärven rannat

text: Kaajärven rannat on Viikatteen vuonna 2002 julkaistu kolmas studioalbumi. Levy on julkaistu sekä CD:nä (RA085) että vinyylinä (LONG004). Vinyyliversiolla on CD:ltä puuttuva kappale "Lyijykomppania". Levyn kappaleesta "Nuori mies nimetön" tehdyn videon on ohjannut Joonas Berghäll.


title: Kaajärven rannat

text: Albumi nousi julkaisuviikollaan Suomen virallisen listan sijalle 6.


title: Kaajärven rannat

text: Sävellys, sanoitus ja sovitus Kaarle Viikate, ellei toisin mainita.


title: Mikel John Obi

text: Mikel John Obi (oik. John Michael Nchekwube Obinna, s. 22. huhtikuuta 1987 Plateau, Nigeria) on nigerialainen jalkapalloilija, joka edusti yli kymmenen vuotta Englannin Valioliigassa pelaavaa Chelseaa. Vuonna 2017 hän siirtyi Kiinaan Tianjin TEDA:n joukkueeseen. Mikelin pelipaikka on puolustavalla keskikentällä.


title: Mikel John Obi

text: Juniorina Mikel edusti synnyinseudultaan kotoisin olevaa Plateau Unitedia, josta hän siirtyi eteläafrikkalaiseen Ajax Cape Towniin. Ammattilaisuransa hän aloitti vuonna 2005 Norjan pääsarjassa, Tippeligaenissa, pelaavan FC Lyn Oslon joukkueessa. Vain kuuden pääsarjaottelun jälkeen hän siirtyi Englantiin. Siirto ei sujunut ongelmitta, sillä suurseurojen Manchester Unitedin ja Chelsean välille syntyi erimielisyyksiä sopimuksesta. Pitkän riidan jälkeen Mikel siirtyi Chelseaan. 23,6 miljoonan euron siirtokorvauksesta ManU sai 17,7 miljoonaa ja Lyn 5,9 miljoonaa euroa. Mikelillä oli suuria ongelmia sopeutua Chelseaan alkukaudella 2006, mutta kevätkaudella hän esitti parhaimmillaan huikeita otteita Chelsean paidassa ja murtautui manageri José Mourinhon luottomiesten joukkoon. Mikelin ominaisuudet, kuten voimakkuus ja harvinaisen laaja syöttörepertuaari mahdollistavat hänen käyttämisensä sekä keskikentän rikkovassa että rakentavassa roolissa.


title: Mikel John Obi

text: Nigerian A-maajoukkueessa Mikel on pelannut viisi ottelua ja tehnyt niissä yhden maalin. Ensimmäisen noista otteluista hän pelasi vuonna 2005. Aiemmin hän oli esiintynyt lukuisia kertoja maan juniorimaajoukkueissa. Mikel tuli ehkä ensi kertaa suuremman yleisön tietoisuuteen vuonna 2003 Suomessa pidetyissä alle 17-vuotiaiden MM-kisoissa, joissa hän pelasi Nigerian kaikki ottelut. Pelaajanimensä "Mikel" hän on ottanut kisojen paidan kirjoitusvirheestä.


title: Mustahevosmuurahainen

text: Mustahevosmuurahainen ("Camponotus vagus") on Suomessakin elävä muurahaislaji. Mustahevosmuurahainen on luokiteltu uhanalaiseksi, eikä se siis pienen määränsä takia kuulu tuholaisiin.


title: Aki ja Turo

text: Aki ja Turo ovat näyttelijöiden Antti Raivion (Aki) ja Ville Virtasen (Turo) esittämät hahmot, jotka tulivat tunnetuiksi sketsisarjassa "Hymyhuulet" (1987–1988).


title: Aki ja Turo

text: Aki on nuori mies, joka pukeutuu farkkupuseroon ja -liiviin. Hänellä on ruskeat puolipitkät hiukset. Turo on vaaleahiuksinen nuori mies, joka pukeutuu yleensä pieneen vihreään puseroon, vaaleanpunaiseen kauluspaitaan ja mustiin trumpettihousuihin. Turo joutuu yleensä ystävänsä Akin kiusan kohteeksi, koska hän on hieman hiljainen ja kömpelö. Aki huutelee usein Turolle ""Auts-töks-töks"".


title: Aki ja Turo

text: Myöhemmin parivaljakko julkaisi oman kokoalbumin "Lievä kantrihuijaus" (1988), jossa he suurimmaksi osaksi esittivät vanhoja 1960- ja 1970-luvun ulkomaisia menestyskappaleita uusin sanoituksin.


title: Aki ja Turo

text: Erään aikalaisarvion mukaan Aki ja Turo ”eivät antaneet katsojille vaihtoehtoja: heistä joko piti tai sitten ei” ja he jättivät Hymyhuulet-sarjan päätähdet Aake Kallialan ja Pirkka-Pekka Peteliuksen varjoonsa.


title: Surut pois ja kukka rintaan

text: Surut pois ja kukka rintaan on Viikatteen vuonna 2003 julkaistu neljäs studioalbumi. Levy on CD-painoksen (RA097) lisäksi julkaistu myös vinyylinä (LONG008) ja C-kasettina (LONG008b). Vinyyli- ja C-kasettiversioilla on CD:lle sisältymätön kappale "Aamulinnut". Musiikkivideon levyn kappaleesta "Leimu" ohjasi Joonas Berghäll.


title: Surut pois ja kukka rintaan

text: Albumi nousi Suomen virallisen listan sijalle 6.


title: Puhtaus

text: Puhtaus on tärkeä osa ihmisten ja eläinten hyvinvointia. Peseytymällä ihmiset ja eläimet välttyvät täiltä ja bakteereilta. Kuitenkin tutkimusten mukaan lialla on merkittävä rooli immuunijärjestelmän kehityksessä. Täysin puhtaissa oloissa eläneet ihmiset sairastuvat helpommin.


title: Puhtaus

text: Ihmiset pesevät itsensä säännöllisesti, mikäli siihen on mahdollisuus. Ihmiset voivat peseytyä suihkussa, kylvyssä tai luonnon vedessä, kuten järvessä. Veden lisäksi peseytymisessä käytetään usein apuna saippuaa ja sampoota. Pienten lasten, sairaiden tai muuten kykynemättömien peseytymisessä voi olla joku avustamassa. Useimmiten ihmiset peseytyvät yksinään, mutta esimerkiksi rakastavaiset voivat pestä toisensa huvin vuoksi. Lisäksi ihmisillä on tapana pestä hampaat.


title: Puhtaus

text: Rituaalinen puhtaus on rituaalien avulla aikaan saatu tai palautettu symbolinen puhtaus, joka liittyy uskonnollisiin käsityksiin pyhästä, synnistä ja pahoista voimista. Monissa uskonnoissa rituaaliseen puhdistautumiseen käytetään vesipesua.


title: Unholan urut

text: Unholan urut on Viikatteen vuonna 2005 julkaistu viides studioalbumi. Levy on julkaistu paitsi cd:nä (RA121), myös vinyylinä (LONG015) ja C-kasettina (LONG015b). Vinyyli- ja C-kasettiversioilla on lisäkappaleena cd-versiolle sisältymätön Viikatteen versio Mana Mana -yhtyeen kappaleesta "Vaarallista". Levyllä ovat ensimmäistä kertaa mukana yhtyeen livemuusikot, basisti Ervo Viikate ja kitaristi Arvo Viikate. Levyllä ovat vierailemassa myös Mokoman laulaja Marko Annala kappaleessa "Ajakaa!" sekä Kotiteollisuuden Jouni Hynynen kappaleessa "Vesi jota pelkäät".


title: Unholan urut

text: Albumi nousi Suomen virallisen listan sijalle 3.


title: Unholan urut


title: Tennis (Egypti)

text: Tennis tai Tinnis oli keskiaikainen kaupunki Egyptissä. Kaupunki perustettiin Manzalajärven saarelle Port Saidin lounaispuolelle Tanisin kaupungin hylkäämisen jälkeen. Tennis oli tärkeä satamakaupunki, jonka kautta kuljetettiin kaikkialle Lähi-itään maatalouden tuotteita, etenkin korkealaatuisia tekstiilejä.


title: Kunniatohtori

text: Kunniatohtori (, "dr. h. c.") on henkilö, jolle yliopiston tiedekunta on myöntänyt tohtorin arvonimen jonkin saavutuksen takia mutta joka ei ole suorittanut tohtorintutkintoa tiedekunnassa. Sen sijaan kunniatohtori on saavuttanut vastaavia ansioita akateemisen maailman ulkopuolella tai hän on muutoin edistänyt tieteellistä tutkimusta erityisen ansiokkaasti. Kunniatohtoriksi vihkiminen on korkein huomionosoitus, mitä yliopisto voi ihmiselle osoittaa.


title: Kunniatohtori

text: Suurin osa kunniatohtoreista on joko jonkin toisen tieteenalan edustajia tai tutkijakollegoita, jotka tiedekunnassa halutaan esimerkiksi kansainvälisten yhteyksiensä takia liittää työyhteisöön. Välillä saatetaan merkittäviä poliitikkoja, kulttuuripersoonia, kuten kirjailijoita, tai muita vaikuttajia nimittää kunniatohtoreiksi.


title: Kunniatohtori

text: Kunniatohtorin arvonimi myönnetään yliopiston promootiossa. Etuosa kunniatohtorin arvonimen lyhenteessä riippuu siitä, mikä tiedekunta on arvon myöntänyt; esimerkiksi "fil. dr. h. c." on filosofisen tiedekunnan myöntämä.


title: Garden City

text: Garden City tarkoittaa seuraavia asioita:Garden City on myös seuraavien yhdysvaltalaisten paikkojen nimi:


title: Garden City

text: Garden City liittyy lisäksi seuraaviin Yhdysvalloissa sijaitseviin liikennepaikkoihin ja -yhtiöihin:


title: Türi–Tamsalu-rata

text: Türi–Tamsalu-rata () on vuosina 1915–1972 käytössä ollut Viron rataverkon rautatie. Se erkani Lelle–Viljandi-radasta Türissä ja yhtyi Tapa–Tartto-rataan Tamsalussa. Radan pituus oli 61 kilometriä, ja sen tärkein väliasema oli Paide.


title: Türi–Tamsalu-rata

text: Rataosuus Türi–Paide rakennettiin samanaikaisesti kuin Tallinnasta Lellen ja Viljandin kautta Mõisakülaan kulkeva rataosuus. Türin ja Paiden välillä alkoi koeliikenne 8. lokakuuta 1900, ja säännölliselle liikenteelle rata avattiin 1. elokuuta 1901. Sotilaallisista syistä tärkeäksi koetun Paide–Tamsalu-osuuden rakentamisen aloittivat Venäjän armeijan joukot vuonna 1915. Ensimmäisen maailmansodan sytyttyä rakennustöitä jatkoivat saksalaiset, mutta rata valmistui kokonaisuudessaan vasta vuonna 1920 Eesti Raudteen rakennuttamana. Rautatie suljettiin liikenteeltä 3. toukokuuta 1972.


title: Puuluoto

text: Puuluoto on noin sata taloutta käsittävä kylä Tornion kaupungissa. Se sijaitsee Pirkkiön ja Röytän välissä rajoittuen mereen. Vuonna 2005 Puuluoto–Röyttän tilastoalueella oli 346 asukasta.


title: Puuluoto

text: Kuusiluodon sahayhdyskunnan tuhouduttua Lapin sodassa monet sen asukkaista muuttivat Puuluotoon.


title: Puuluoto

text: Puuluodossa on venesatama ja kiinteän asutuksen lisäksi kesämökkiasutusta. Kylällä on myös luontopolku ja hiihtokeskus. Puuluodossa sijaitsee myös Alkunkarin lintutorni. Puuluotoon avataan uudelleen kippari grilli-baari kesällä 2016. Kipparin avaa paikan edesmenneen Raimo Petteri Kunnarin poika.


Puuluoto


title: Kuujjuaq

text: Kuujjuaq (, suom. "suuri joki") on Nunavikin alueen suurin inuitien asuttama kylä pohjoisessa Québecissä, Kanadassa. Kylä on Nunavikin alueen hallintokeskus, ja sen asukasluku on noin 2 000. Kylä sijaitsee Koksoakjoen länsirannalla.


title: Kuujjuaq

text: Kylän entinen nimi on Fort Chimo. "Chimo" on väärinkirjoitettu muoto sanasta "saimuuq", joka tarkoittaa "kätellään". Turkiskauppiaat toivotettiin usein tervetulleiksi sanomalla "saimuuq", ja lopulta sana siirtyi osaksi kauppa-aseman paikannimeä.


title: Kuujjuaq

text: Kuujjuaq sijaitsee joen varrella noin 50 kilometriä ylävirtaan Ungavanlahdelta. Tänne ylettyvät vuoroveden vaihtelut rytmittävät asukkaiden päivittäistä elämää.


title: Kuujjuaq

text: Puurajan läheisyydestä huolimatta boreaalisen vyöhykkeen, taigan, kasvillisuus hallitsee kylän ympäristöä. Kuujjuaq on myös karibujen vaellusreitillä, ja kaupungin alueella eläimiä liikkuu runsaasti elo–syyskuussa.


title: Kuujjuaq

text: Ensimmäiset seudulle asettuneet eurooppalaiset olivat herrnhutilaisia, ja he saapuivat alueelle 25. elokuuta 1811 vaikean merimatkan päätteeksi. Siirtolaisryhmän johdossa olivat Benjamin Kohlmeisten ja George Kmoch, ja he löysivät inuitien leiripaikan muutaman kilometrin päässä nykyisen kylän paikalta alavirtaan. Herrnhutilaisryhmän tavoite oli käännyttää alkuperäiset asukkaat kristinuskoon. Kohlmeisterin päiväkirjojen mukaan inuitit olivat kiinnostuneita saamaan lähestysaseman kyläänsä.


title: Kuujjuaq

text: Noin vuonna 1830 Hudson's Bay Company aloitti turkiskaupan Nunavikin alueella. Yhtiö perusti ensimmäisen kauppa-asemansa Koksoakjoen itärannalle noin viiden kilometrin päähän alavirtaan nykyisen Kuujjuaqin keskustasta. Kauppa-asema suljettiin 1842 mutta avattiin uudelleen 1866, ja sen asiakkaina olivat inuitien lisäksi innut.


title: Kuujjuaq

text: Vuonna 1942 Yhdysvaltain ilmavoimat perusti "Crystal 1" -nimisen lentotukikohdan joen länsirannalle samalle paikalle, jossa nykyinen kylän keskus sijaitsee. Armeijan läsnäolo vuosina 1941 – 1942 nopeutti asutuskeskuksen kehitystä. Toisen maailmansodan jälkeen Yhdysvallat luovutti lentotukikohdan Kanadan hallitukselle. Vuonna 1948 paikkakunnalle perustettiin katolinen lähetysasema, terveyskeskus, koulu sekä sääasema. Hudson's Bay Company siirsi toimintaansa lähemmäs kaupunkia 1958 siirtyivät myös loput Fort Chimon asukkaista nykyiseen Kuujjuaqiin.


title: Kuujjuaq

text: Kuujjuaqin lentoasema on kahdella kiitotiellään alueen ilmaliikenteen keskus. Kaupunkiin ei johda tietä, mutta Route Transtaïgan jatkamista Scheffervillen kautta Kuujjuaqiin saakka on suunniteltu.


title: Kuujjuaq

text: Paikkakunnalla on useita hotelleja, ravintoloita, kauppoja ja käsityömyymälöitä sekä pankki.


title: Katja Ståhl

text: Katja Annikki Ståhl (s. 23. joulukuuta 1968 Helsinki) on suomalainen toimittaja ja tv-esiintyjä.


title: Katja Ståhl

text: Hän juontaa iltapäiväohjelmaa Radio Nostalgiassa. Lisäksi hänellä on Kavioliitossa 30v -blogi.


title: Katja Ståhl

text: Ståhl nousi julkisuuteen vuonna 1995 "Jyrki"-nuortenohjelman juontajana. Hän juonsi muun muassa ohjelman ensimmäisen jakson 1. syyskuuta 1995.


title: Katja Ståhl

text: Aiemmin hän oli toiminut "Prätkähiiret"-piirrossarjassa Santun suomenkielisenä ääninäyttelijänä.


title: Katja Ståhl

text: Sittemmin Ståhl on työskennellyt tv- ja radiojuontajana, "Demi"-lehden toimittajana, tuottajana Ylen televisiokanavilla, Apulanta Oy:n johtajana, "Suosikki"-lehden päätoimittajana (2003–2007) ja Uutisvuoto-ohjelman kapteenina (2017–2018). Hän on myös luennoinut yrityksille, kirjoittanut kolumneja ja hoitanut tiedotusprojekteja.


title: Katja Ståhl

text: Katja Ståhl on myös kirjoittanut kaksi kirjaa. Jälkimmäinen, vuonna 2013 ilmestynyt "Se on niin kaunis", kertoo suomalaisten naisten ulkonäkökäsityksistä.


title: Katja Ståhl

text: Ståhl on käynyt Laajasalon opiston radiotoimittajalinjan.


title: Hudsoninsalmi

text: Hudsoninsalmi () yhdistää Atlantin valtameren Hudsoninlahteen. Salmi käsittää Québecin pohjoisrannikon ja Baffininsaaren välisen vesialueen, rajoittuen idässä Cape Chidleyyn ja Resolution Islandin läntisimpään rantaan. Salmi on saanut nimensä löytäjänsä Henry Hudsonin mukaan. Viikingit tunsivat luultavasti alueen ja Martin Frobisher kävi siellä vahingossa, mutta Hudson on ensimmäinen eurooppalainen jonka tiedetään tutkineen salmea ja kulkeneen sen läpi lahdelle asti. Hudson löysi salmen vuonna 1610 etsiessään Luoteisväylää.


title: Hudsoninsalmi

text: Salmen eteläosassa sijaitsee Ungavanlahti.


title: Tornionlaakso

text: Tornionlaaksolla (joskus myös Tornionjokilaakso) on maantieteellinen alue Pohjois-Suomessa ja Pohjois-Ruotsissa. Nimityksellä tarkoitetaan Tornion- ja Muonionjoen varressa Suomen ja Ruotsin rajalla molemmin puolin jokia sijaitsevia kuntia. Alue muodostaa yhtenäisen murrealueen, ja on historiallisesti kuulunut samaan Ruotsin Länsipohjan maakuntaan vuoteen 1809 asti, jolloin alue jaettiin Ruotsin ja Keisarillisen Venäjän kesken vetämällä näiden valtakuntien raja aluetta halkoviin Tornion- ja Muonionjokiin. Suomen itsenäistyttyä joki on muodostanut Suomen ja Ruotsin välisen valtakunnanrajan.


title: Tornionlaakso

text: Torniolaakso on myös yksi Suomen seutukunnista, joka käsittää vain Pellon ja Ylitornion kunnat.


title: Tornionlaakso

text: Tornionlaaksosta tai Tornionjokilaaksosta puhutaan usein omana maakuntanaan, vaikka alue kuuluukin Suomen puolella Lapin maakuntaan. Tällä halutaan korostaa rajan ylittävän kulttuuriin yhtenäisyyttä, missä suurin tekijä on yhteinen kieli; suomi ja meänkieli. Kulttuurillista yhtenäisyyttä selittää se, että vuoteen 1809 eli Haminan rauhaan asti alueen läpi ei kulkenut valtakunnanrajaa. Nykyisen rajan eri puolet kuuluivat samaan maakuntaan, kun taas muu osa nykyistä Suomen Lapin maakuntaa kuuluivat Pohjanmaan ja Lapin maakuntiin. Tornionlaaksossa onkin pitkään mielletty rajantakainen seutu läheisemmäksi kuin muu maakunta - Suomessa Suomen Lappi ja Ruotsissa muu osa Norrbottenia. Jokivarresta löytyy nykyäänkin samannimisiä kyliä eri puolilla rajaa, kuten Suomen Juoksenki sekä Ruotsin Juoksengi tai Suomen Jarhoinen ja Ruotsin Jarhois. Myös sukulaisuussuhteet ylittävät valtakunnanrajan ja nykyäänkin rajan ylittävät avioliitot (poikkinainti) ovat melko tavallisia. 1900-luvulla suomenkielinen rajaseutu koettiin Ruotsissa pitkään eräällä tapaa ongelmalliseksi alueeksi. Ruotsin Tornionlaaksoa pyrittiin ruotsalaistamaan etenkin vuosisadan jälkipuoliskolla, minkä vuoksi alue ei ole enää täysin yksikielisesti suomen- tai meänkielinen, vaan etenkin nuoremmat sukupolvet ovat jo osin etusijalla ruotsinkielisiä.


title: Tornionlaakso

text: Historiallisesti Tornionlaakso on osa Peräpohjolaa. Tornio on alueen kaupallinen ja historiallinen keskus, jonka menetettyään Ruotsi perusti omalle puolelle rajaa Haaparannan kaupungin, jotka yhdessä muodostavat kaksoiskaupungin. Väestö vähenee pohjoista kohti ja Ruotsin puoleinen osa on Suomea harvemmin asutettu. Muita merkittäviä keskuksia ovat Kiiruna, Ylitornio ja Matarenki sekä Pello, jotka tosin kaikki ovat kärsineet voimakkaasta väestön vähenemisestä. Huomattava on myös Ylläksen matkailukeskus Äkäslompolon ja Ylläsjärven kylissä Kolarin kunnassa.


title: Tornionlaakso

text: Tornionlaakson tärkeimmät elinkeinot ovat maa- ja metsätalous, kaivosteollisuus (Kiiruna sekä vireillä olevat hankkeet Pajalassa ja Kolarissa) sekä matkailu etenkin Kolarin ja Muonion kunnissa. Koko alue kuuluu poronhoitoalueeseen.


title: Tornionlaakso

text: Alueen edunvalvojana toimii Tornionlaakson Neuvosto.


title: Tornionlaakso

text: Tornionlaakson kunnat on seuraavassa lueteltu maittain etelästä pohjoiseen.


title: Tornionlaakso

text: Suomessa:


title: Tornionlaakso

text: Ruotsissa:


title: Tornionlaakso

text: Tornionlaaksoa kutsutaan nykyisin joskus myös Meänmaaksi. Siihen katsotaan kuuluvan muuten samat kunnat, paitsi Ruotsista lisäksi Jällivaara ja Suomen puolelta Enontekiötä ei enää lasketa mukaan. Heinäkuun 15. on Meänmaan lipun ja kansan päivä.


title: Sovhoosi

text: Sovhoosi (, ) eli neuvostotila oli Neuvostoliitossa valtion omistama maatila, erotukseksi kolhoosista, joka periaatteessa toimi osuustoimintaperiaatteella. Sovhoosien työntekijät saivat myös vakituista palkkaa, erotuksena kolhooseihin, joiden jäsenet jakoivat saamansa rahat. Kuten kolhooseissakin, olivat sovhoosien ihmiset sidottuja siihen sovhoosiin, johon he olivat syntyneet.


title: Sovhoosi

text: Vuonna 1990 Neuvostoliitossa oli 25 500 maatilaa, joista sovhooseja 45 %. Tuolloin sovhoosien keskimääräinen pinta-ala oli 153 neliökilometriä, mikä oli kaksi kertaa niin paljon kuin keskimääräisellä kolhoosilla.


title: Sovhoosi

text: Sovhooseja johti valtion nimittämä johtaja ja sovhoosien investoinnit rahoitettiin valtion budjetista. Vaikka sovhooseille maksettiin maataloustuotteista huonommin, niin olivat ne silti paremmassa taloudellisessa tilanteessa kuin kolhoosit. Tämä oli yksi suurimmista syistä muuttaa huonosti toimivat kolhoosit sovhooseiksi toisen maailmansodan aikana.


title: Sovhoosi

text: Yleisesti sovhooseja väitettiin kolhooseja tuottavammiksi. Tärkeiksi sovhoosit nousivat vehnän, kasvisten ja munien tuotannossa, eikä niinkään lihantuotannossa.


title: Sovhoosi

text: Kun aiemmin automaattinen valtiontuki lakkautettiin Neuvostoliiton mukana, sovhoosit menivät nopeasti konkurssiin.


title: Sovhoosi

text: Israelissa toimivia valtiontiloja kutsutaan nimellä moshav.


title: Kennewickin mies

text: Kennewickin mies oli Columbiajoen varrelta Washingtonin osavaltiosta Yhdysvalloista vuonna 1998 löytynyt luuranko. Noin 9 000 vuotta sitten kuolleen miehen luuranko kuuluu Amerikkojen vanhimpiin luurankolöydöksiin. Luurangon katsottiin jakavan fyysisiä piirteitä esimerkiksi ainujen ja polynesialaisten kanssa, mutta DNA-tutkimusten mukaan miehen lähimpiä nykysukulaisia ovat intiaanit.


title: Kennewickin mies

text: Kennewickin miehen löytymisen jälkeen alkoi pitkä oikeustaistelu luurankoa vaatineiden intiaaniheimojen ja tieteilijöiden välillä. Luuranko luovutettiin lopulta heimojen haudattavaksi vuonna 2017.


title: Kennewickin mies

text: Kennewickin mies löytyi Columbiajoen varrelta Kennewickistä Washingtonin osavaltiosta 28. heinäkuuta 1998. Kaksi alueella liikkunutta miestä huomasivat veden alla lähellä joen rantaa pääkallon ja he ilmoittivat löydöstään paikalliselle poliisilaitokselle. Bentonin piirikunnan kuolemansyyntutkija Floyd Johnson pyysi apua arkeologi James Chattersilta ja Chatters kaivoi esiin lähes kokonaisena ja hyvässä kunnossa säilyneen luurangon.


title: Kennewickin mies

text: Chattersin mukaan luurangolla oli eurooppalaisia piirteitä ja hän uskoi aluksi luurangon kuuluneen suhteellisen hiljattain kuolleelle eurooppalaistaustaiselle siirtolaiselle. Luuranko saattoi olla esimerkiksi alueen varhainen uudisasuttaja tai turkistenmetsästäjä. Luurangon rodun määrittelemiseksi Chatters käytti esimerkiksi nenän, leuan ja kallon muotoa. Hieman myöhemmin Chatters joutui kyseenalaistamaan omia päätelmiään, kun luurangon ylälonkasta löytyi niin sanottu kaskadikärki, jollaiset olivat tyypillisiä eteläisellä ylänköalueella 8 500–4 500 vuotta ennen ajanlaskun alkua. Lisäksi osa luurangon piirteistä ei sopinut täysin ajatukseen eurooppalaisen taustan kanssa. Eroja oli esimerkiksi silmäkuopissa. Eroavat piirteet eivät olleet tyypillisiä niin eurooppalaisille, kuin intiaaneillekaan. Luurangon hampaissa ei ollut reikiä, mutta ne olivat kuluneet lähes juureen asti. Piirre on tyypillinen esihistoriallisille ihmisille, joiden ravinto oli vähäsokerista.


title: Kennewickin mies

text: Chattersin tutkimusten jälkeen Floyd Johnson määräsi luurangolle radiohiiliajoituksen ja DNA-tutkimuksen. Radiohiiliajoitus tehtiin luurangon pikkusormesta ja sen tuloksena luurangon iäksi saatiin 8 410 +/– 60 vuotta. Kennewickin mies oli näin yksi vanhimmista koskaan Amerikoista löydetyistä luurangoista. Suoritetun DNA-testin tulosten perusteella ei voitu tehdä johtopäätöksiä. Luurangon perusteella ei voitu myöskään arvioida silmien tai ihonväriä, tai tietoja kuolleen miehen kulttuurista tai kielestä.


title: Kennewickin mies

text: Vuonna 2014 julkaistun Smithsonian-instituutin fyysisen antropologian professori Douglas Owsleyn tutkimuksen mukaan Kennewickin miehen luuranko ei ollut tyypillinen intiaanin luuranko, vaan se jakoi piirteitä etenkin ainujen ja polynesialaisten kanssa. Toisaalta vuonna 2015 julkaistun Kööpenhaminan yliopiston genetiikan professori Eske Willerslevin DNA-tutkimuksen mukaan Kennewickin miehen lähimpiä nykysukulaisia ovat intiaanit.


title: Kennewickin mies

text: Kennewickin miehen luuranko oli löytynyt Yhdysvaltain liittovaltion mailta, joista vastasivat Yhdysvaltain armeijan pioneerijoukot. Neljä päivää luurangon radiohiiliajoituksen jälkeen pioneerijoukot pysäyttivät luurangon tutkimukset. Luuranko aiottiin luovuttaa yakima-, nez percé-, wanapum-, colville- ja umatilla-heimoille haudattavaksi heimojen esi-isänä. Suunnitelma luovutuksesta julkaistiin paikallisessa "Tri-City Herald"-lehdessä ja se perustui alkuperäisten amerikkalaisten hautojen suojelu- ja kotiuttamislakiin ("Native American Graves Protection and Repatriation Act", "NAGPRA"). Luurankoa lain nojalla vaatineet heimot halusivat haudata jäännökset julkaisemattomaan paikkaan. Intiaaniheimot antoivat myös luurangolle oman nimensä Muinainen ("The Ancient One").


title: Kennewickin mies

text: Kennewickin miehen luurangon kohtalosta tuli yksi tunnetuimmista NAGPRA-lakiin liittyneistä kiistoista. 17. lokakuuta 1996 kahdeksan tieteilijää nostivat kanteen pioneerijoukkojen suunnitelmista luurangon tieteellisen tutkimuksen jatkamiseksi. 26. lokakuuta kanteen nosti myös kalifornialainen uuspakanallinen Asatru Folk Assembly, koska ryhmän mukaan luuranko edusti heidän esi-isäänsä eurooppalaisine piirteineen.


title: Kennewickin mies

text: Luurankoa säilytti kanteiden käsittelyn aikana siitä vastuussa olleiden pioneerijoukkojen puolesta ensin Battelle Memorial Institute ja sittemmin Burken museo. Tieteilijöiden mukaan luurankoa säilytettiin pioneerijoukkojen vastuulla sille sopimattomissa oloissa. Lisäksi suuria osia luurangon reisiluusta oli kadonnut kun luuranko siirrettiin Battellen haltuun. FBI kuulusteli katoamiseen liittyen James Chattersia ja Floyd Johnsonia. Myöhemmin kadonneet osat löytyivät selittämättömästä syystä kuolinsyyntutkijan toimistolta. Tieteilijät olivat lisäksi pyytäneet tutkimuslupaa luurangon löytöpaikalle, mutta pioneerijoukot täyttivät paikan kivillä ja maalla virallisesti eroosion estämiseksi. Samalla paikan uusista tutkimuksista tuli mahdotonta.


title: Kennewickin mies

text: Luurankoon liittyneistä kanteista päätti tuomari John Jelderks. Hänen 3. syyskuuta 1998 antamalla päätöksellä luuranko siirrettiin Burken museoon Batellen laboratoriosta, jossa luurangolle tehtiin Yhdysvaltain sisäministeriön tutkimuksia sen kulttuuritaustan päättelemiseksi. Syyskuussa 2000 sisäministeriö päätti, että luuranko tulee luovuttaa heimoille. Oikeustaistelu jatkui vielä päätöksestä huolimatta. 30. elokuuta 2002 Jelderks päätti kanteen tieteilijöiden hyväksi. Asian käsittely ei päättynyt vielä tähänkään. Nez percét, umatillat, colvillet ja yakimat valittivat tuomarin päätöksestä. Toisen valituksen teki Yhdysvaltain oikeusministeriö. 4. huhtikuuta 2004 9. piirin vetoomustuomioistuin päätti Jelderksin tuomion puolesta. Vetoomustuomioistuimen mukaan kulttuuritaustan selvittämiselle ei ollut riittäviä todisteita. Heimot ilmoittivat jatkavansa oikeustaisteluja päätöksen jälkeen, mutta lopulta 22. heinäkuuta 2004 tieteilijöiden oli viimein mahdollista aloittaa luurangon uudet tutkimukset.


title: Kennewickin mies

text: Vuonna 2015 julkaistun DNA-tutkimuksen mukaan Kennewickin miehen lähimpiä sukulaisia olivat nykyiset intiaanit. Tutkimuksen tulos mahdollisti heimojen aloittaa uudestaan luurangon luovutus NAGPRA-lain pohjalta. Lisäksi senaattori Patty Murray ja kongressin jäsen Denny Heck toivat lakialoitteet S. 1979 ja H.R. 4131 luurangon luovuttamisesta heimoille. Lakialoitteiden tekstiä lisättiin presidentti Barack Obaman 16. joulukuuta 2016 allekirjoittamaan Water Infrastructure Improvements Act for the Nation -lakiin ("WIIN"). WIIN-lain perusteella luuranko siirrettiin pioneerijoukkojen vastuulta Washingtonin osavaltion arkeologian ja historiallisen säilönnän laitokselle, jonka tuli luovuttaa luuranko edelleen heimoille. Luuranko luovutettiin 17. helmikuuta 2017 ja se haudattiin yksityisissä seremoniallisissa menoissa.


title: David Faustino

text: David Faustino (s. 3. maaliskuuta 1974 Los Angelesissa, Kaliforniassa) on yhdysvaltalainen näyttelijä ja laulaja, joka esitti Bud Bundya komediasarjassa "Pulmuset" koko sarjan olemassaolon ajan vuosina 1987–1997. Sarjan alussa hän oli pikkupoika ja vuosien varrella kasvoi nuoreksi mieheksi. Jo aikaisemmin hän oli esiintynyt lukuisissa televisioelokuvissa.


title: David Faustino

text: Faustino kokeili siipiään myös rap-artistina taiteilijanimellä "D L'il", mutta ei menestynyt erityisen hyvin. Sarjan päätyttyä hän on esiintynyt ns. B-luokan julkisuuden henkilöille tarkoitetussa tosi-tv-ohjelmassa, tehnyt vierailuja erilaisiin televisiosarjoihin ja näytellyt pienen budjetin elokuvissa. Nykyisin hän työskentelee Wynn Las Vegas -kasinolla. Faustino meni naimisiin vuonna 2003 Andrea Elmerin kanssa mutta pari erosi helmikuussa 2007. Myöhemmin samana vuonna David pidätettiin riitelystä ex-vaimonsa kanssa ja marihuanan hallussapidosta. Hän pääsi takuita vastaan vapaaksi.


title: Marjaniemen Melojat

text: Marjaniemen Melojat (lyhenne "MaMe") on Helsingin Marjaniemessä toimiva melontaseura. Seura on perustettu vuonna 1935 ja sen nykyinen jäsenmäärä on yli 800. Seurassa harrastetaan retki- ja kuntomelontaa, koskimelontaa ja kilpamelontaa. Marjaniemen Melojat järjestää myös nuorille omaa melontaan liittyvää toimintaa, sekä erilaisia retkiä ja melontatapahtumia mm. pääkaupunkimelonnan ja melontakursseja.


title: Marjaniemen Melojat

text:
Koskimelonta irtaantui MaMesta v.2006 ja jatkaa nyt toimintaansa erillisenä yhdistyksenä, Kohina - koskimelonta ry:nä.
Kohina pitää kotipaikkanaan Kymijokea, jonne on myös rakentumassa seuran tukikohta.


title: Tyynenmeren tulirengas

text: Tyynenmeren tulirengas on Tyynellä valtamerellä sijaitseva vyöhyke, jossa esiintyy voimakasta tektonista ja vulkaanista toimintaa.


title: Tyynenmeren tulirengas

text: Vyöhykkeellä tapahtuu 90 % maailman maanjäristyksistä ja siellä sijaitsee 75 % maailman aktiivista ja nukkuvista tulivuorista. Vyöhyke on hevosenkengän muotoinen ja 40 000 kilometriä pitkä.


title: Tyynenmeren tulirengas

text: Tyynenmeren tulirengas muodostuu alueelle, joka koostuu Tyynenmeren laatasta sekä pienemmistä Nazcan laatasta, Kookossaaren laatasta, Juan de Fucan laatasta ja Indonesian laatasta.


title: Hal Saflienin hypogeum

text: Ħal Saflienin hypogeum on puoliksi maanalainen pyhäkkö Maltalla Paolassa ajalta suunnilleen 2500 eaa. Se on ollut aluksi jonkinlainen jumalten palvontapaikka, mutta muuttui kuolleiden viimeiseksi leposijaksi jo esihistoriallisena aikana. Se on maailman ainoa esihistorialliselta ajalta periytyvä temppeli. Hypogeum löydettiin vahingossa vuonna 1902 rakennustöiden yhteydessä.


title: Hal Saflienin hypogeum

text:
Ħal Saflienin ensimmäinen kerros sisälsi hieman muunneltuja luolia.
Toiseen kerrokseen tehtiin taitavaa kivityötä, muun muassa pyöreä okralla maalattu suuri kammio, oraakkelihuone jossa ihmisääni kaikuu ja huone jossa on kaiverruksia. Tähän vaiheeseen liittyy myös "käärmekuoppa" tai "kolehtikuoppa"/"uhrikuoppa" ja kaikkien pyhin. Kolmannessa kerroksessa oli viljavarasto.


title: Hala Ludowa

text: Hala Stulecia (Satavuotishalli, aik. Hala Ludowa eli Kansanhalli, alun perin saksaksi Jahrhunderthalle), on ympyränmuotoinen messu- ja näyttelyrakennus Wrocławissa (vuoteen 1945 Breslau, osa Saksaa), Sleesiassa, Puolan lounaisosassa. Halli on ollut Unescon maailmanperintökohde vuodesta 2006.


title: Hala Ludowa

text: Max Bergin suunnittelema halli rakennettiin 1911–1913 Saksan Napoleonia vastaan käytymien vapaussotien muistoksi ja erityisesti Breslaun lähellä käydyn voittoisan taistelun kunniaksi. Halli ympäristöineen rakennettiin messu- ja näyttelyalueeksi, jolla oli määrä esitellä Sleesian historiaa ja taloudellisia saavutuksia. Hallin avajaisten yhteydessä 1913 järjestettiin iso Satavuotisnäyttely.


title: Hala Ludowa

text: Valmistuessaan Satavuotishalli oli maailman suurin teräsbetonirakennelma. Sen kupolin sisähalkaisija on 69 metriä ja korkeus 42 metriä. Hallin pinta-ala on 14 000 m². Itse hallin lisäksi alue koostuu 56 muusta näyttelytilasta sekä isosta vesialtaasta, jota kiertää puoliympyrän muotoinen pergola.


title: Hala Ludowa

text: Vuonna 1930 Adolf Hitler esiintyi Satavuotishallissa 25 000 ihmiselle.


title: Hala Ludowa

text: Toisen maailmansodan jälkeen, kun kaupunki oli siirtynyt Puolan hallintaan, Satavuotishalli nimettiin Kansanhalliksi (Hala ludowa). Siinä järjestettiin vuonna 1948 suuri Takaisinsaatujen alueiden näyttely /(Wystawa Ziem Odzyskanych), joka esitteli Saksasta Puolaan liitettyjen alueiden historiaa, arkkitehtuuria ja taloutta kommunistisessa propagandahengessä. Samassa yhteydessä Wrocławissa pidettiin iso Älymystö rauhan puolesta -kongressi, johon osallistuivat mm. Pablo Picasso, Irène Joliot-Curie, Julian Huxley, Salvatore Quasimodo, Martin Andersen Nexø, Ilja Ehrenburg ja Mihail Šolohov.


title: Hala Ludowa

text: Vuonna 1952 hallin vieressä olevaan näyttelyrakennukseen perustettiin yksi Puolan merkittävimmistä elokuvastudioista, Wytwórnia Filmów Fabularnych (WFF). Sen tiloissa valmistuivat sellaiset kuuluisat puolalaiselokuvat kuten Andrzej Wajdan Sukupolvi (Pokolenie, 1954) ja Tuhkaa ja timanttia (Popioł i diament, 1958) sekä Roman Polanskin Veitsi vedessä (Nóż w wodzie, 1961).


title: Hala Ludowa

text: Halli on osa isoa Szczytnicki-puistoa (saks. Scheitniger Park).


title: Pääkaupunkimelonta

text: Pääkaupunkimelonta on itäisessä Helsingissä vuosittain järjestettävä, nykyään jo perinteikäs melontatapahtuma. Liikuntatapahtumaan osallistuu tyypillisesti useita kymmeniä melojia yksikkö- tai kaksikkokajakilla sekä muutama myös avokanootilla. Reittivaihtoehtoja on kaksi; molemmille startataan Vartiokylänlahdelta Vuosaaren sillan alta. Lyhyemmällä reitillä kierretään Vartiosaari, pitemmällä Villinki. Tapahtuman järjestää Marjaniemen Melojat, ja vuonna 2006 melottiin jo 27. kerran.


title: Risto Poutiainen

text: Risto Poutiainen (s. 5. toukokuuta 1958) lempinimeltään "Paha Paavali" on kiihdytysautoilun Top Fuel -kuninkuusluokan Euroopan-mestari. Hän pitää hallussaan virallista FIA:n nopeuden Euroopan ennätystä 510,15 km/h, joka ajettiin 29.5.2011 Iso-Britannian Santa Pod Racewayllä. Risto Poutiainen ajoi myös vuotta aiemmin 31. toukokuuta 2010 Santa Podissa Iso-Britanniassa nopeuden 513,7 km/h, mutta ajo ei ollut ennätyskelpoinen toisen yhden prosentin sisällä olevan varmistuslähdön puuttuessa.. Risto pitää hallussaan myös varttimailin kiihdytyksen (0-402,33 metriä) Suomen ennätysaikaa, joka on 4,7097 sek. Aika ajettiin myös Santa Podin radalla Iso-Britanniassa FIA European Championship Drag Racing EM-osakilpailussa toukokuun 29. päivänä 2011 .


title: Risto Poutiainen

text: 1990-luvun alussa hän sijoittui kolmena peräkkäisenä kautena kolmen parhaan joukkoon European Top Fuel Challengen loppupisteissä . Kaudella 2009 hän sijoittui Top Fuelin EM-sarjassa toiseksi. Kauden 2010 EM-avausosakilpailussa Englannin Santa Podin radalla Risto ajoi lajittelussa noteerauksen 4,8013s/470,9 kmh ja kilpailussa 4,8891s/513,67 kmh. Kaudella 2011 Risto ajoi FIA:n Top Fuel -ryhmän EM-sarjaa Rune Fjeld Motorsportin uusimmalla Top Fuel dragsterilla ja toimii toisena kuljettajana entisen maailmanluokan mäkihyppääjän Janne Ahosen kanssa Eagle Racing -kilpatallissa. Risto valmistui Helsingin teknillisestä opistosta insinööriksi vuonna 1985.


title: Risto Poutiainen

text: Risto Poutiainen on voittanut EM-kultaa vuonna 2012 ja EM-hopeaa kolmena vuonna peräkkäin vv. 2009-2011 FIA Top Fuel European Championship sarjassa.


title: Risto Poutiainen

text: Ennen vuonna 1984 alkanutta kiihdytysuraansa Poutiainen toimi useita vuosia lajin kattojärjestön FHRA ry:n johtokunnan jäsenenä ja lopuksi myös puheenjohtajana. Poutiainen on kilpaillut seuraavissa kiihdytysautoilun kilpailuryhmissä:Drag Racingin lisäksi Poutiainen on ajanut myös rallia N-ryhmässä, rata-autoilun Endurance Saloon -luokkaa sekä Kartingia.


title: Risto Poutiainen

text: Risto Poutiainen toimi vuoteen 2009 saakka hakusanamainontaan, hakukoneoptimointiin ja web-analytiikkaan erikoistuneen markkinointiviestintätoimisto NetBooster Finland Oy:n toimitusjohtajana. NetBooster Finland kuuluu ranskalaiseen kahdessatoista maassa toimivaan NetBooster-konserniin ja Poutiainen on yksi suurimmista henkilöomistajista yrityksessä.


title: Risto Poutiainen

text: Poutiainen on kirjoittanut haamukirjoittajajoukon avustuksella ensimmäisen suomalaisen hakukonemarkkinoinnin tietokirjan nimeltään "101 kysymystä ja vastausta Google-markkinoinnista". Teos syntyi tietokirjojen kirjoittamisen nopeusennätyksenä 30 tunnissa Helsingissä Taiteiden yönä 24. elokuuta 2006.


title: Risto Poutiainen

text: Poutiaisen Google-opas voitti Markkinointiviestinnän Toimistojen Liiton MTL:n vuoden 2007 Kultasulka-kilpailun, jossa palkitaan parhaiten markkinointia ja sen tuloksellisuutta edistäviä kirjoituksia tai muita julkisia esityksiä. Tuomariston mielestä kirja avaa ajankohtaisen ja uuden alueen helppolukuisella tavalla kiinnittäen erityistä huomiota käytettyjen markkinointipanosten tehoon ja tuloksellisuuteen. Kirja kattaa myös hyvin laajasti luvatun aihepiirin.


title: Keräpallokkaat

text: Keräpallokkaat ("Agathidium") on kovakuoriaisiin kuuluva limasienillä elävien kuoriaisten suku, johon kuuluvia lajeja on Suomesta tavattu 16. Näistä tunnetuin on uhanalainen korukeräpallokas ("Agathidium pulchellum").


title: Keräpallokkaat

text:
Sukuun kuuluvat myös amerikkalaiset lajit "Agathidium bushi", "Agathidium cheneyi" ja "Agathidium rumsfeldi", jotka on nimetty George W. Bushin, Dick Cheneyn ja Donald Rumsfeldin mukaan. Lajit nimesivät hyönteistutkijat Tri. Kelly B. Miller ja Tri. Quentin D. Wheeler. Heidän kertomansa mukaan lajit on nimetty kunnianosoituksena poliitikoille. Uusia kuoriaislajeja nimettiin tuolloin kaikkiaan 65 kappaletta, joista mm. lajin "A. vaderi" nimi juontuu Darth Vaderista, koska sen pää muistutti hahmon kypärää.
Lajia "A. bushi" voi tavata ainakin eteläisestä Ohiosta, Pohjois-Carolinasta ja Virginiasta, lajin "A. rumsfeldi" Meksikon Oaxacasta ja Hidalgosta, lajin "A. cheneyi" Meksikon Chiapasista.


title: 11 (luku)

text: 11 (yksitoista) on luonnollinen luku, joka tulee kymmenen jälkeen, ja sitä seuraa kaksitoista. Luku 11 on viides alkuluku.


title: 11 (luku)

text:
Luku on jaollinen luvulla 11, mikäli luvun muodostavat numerot kerrottuna vuorotellen +1:llä ja -1:llä muodostavat yhteenlaskettuna luvun, joka on jaollinen luvulla 11.
Esimerkiksi luku 11 jakaa tasan luvun 10648, koska 1 - 0 + 6 - 4 + 8 = 11.


title: The Birds

text: The Birds voi viitata seuraaviin:Katso myös:


title: Kuujjuaqin lentoasema

text: Kuujjuaqin lentoasema on Kuujjuaqin kylässä Nunavikin alueella pohjoisessa Québecissä Kanadassa sijaitseva lentoasema. Lentokenttä sijaitsee noin kolmen kilometrin päässä lounaaseen kylän keskustasta koordinaateissa 58°05′46″N, 68°25′37″W. Lentoasema on alueen lentoliikenteen keskus, ja sitä ylläpitää Kativikin aluehallinto.


title: Enoch Thulin

text: Enoch Thulin oli ruotsalainen lentämisen ja lentokoneenrakennuksen pioneeri.


title: Enoch Thulin

text: Enoch Thulin syntyi vuonna 1881. Hän opiskeli lentotekniikkaa 1908–1912 Ranskassa ja hankki siellä lentolupakirjan vuonna 1913. Hän väitteli tohtoriksi vuonna 1912 aiheenaan "Om luftmotståndet mot plana ytor", joka nimensä mukaan koski aerodynamiikkaa.


title: Enoch Thulin

text: Thulin teki ennätyslentoja, esimerkiksi toukokuussa 1914 hän lensi Malmöstä Tukholmaan ajassa 4 h 17 min, joka oli Skandinavian ennätys.


title: Enoch Thulin

text: Thulin on tehtaansa ja lentokoulunsa vuoksi Ruotsin ilmailun aloittamisessa merkittävin hahmo. Vuonna 1914 hän perusti Enoch Thulins Aeroplanfabrik -tehtaan Landskronaan. Siellä hän valmisti lisenssillä ranskalaisia Morane-Saulnier-lentokoneita. Näitä koneita toimitettiin maaliskuussa 1918 Suomeen, ja niistä tuli Suomen ilmavoimien ensimmäiset lentokoneet.


title: Enoch Thulin

text: Hän kuoli vuonna 1919 lento-onnettomuudessa.


title: Godspeed You! Black Emperor

text: Godspeed You! Black Emperor (aiemmin Godspeed You Black Emperor!), lyhennettynä usein GYBE tai GY!BE, on kanadalainen post-rock -yhtye. Yhtyeen levyt koostuvat pääosin muutamasta noin 15-20 minuutin kappaleesta, jotka on jaettu eri osioihin. Nimi on peräisin Mitsuo Yanagimachin ohjaamasta mustavalkoisesta dokumentista Godspeed You! Black Emperor (1976), jossa seurataan moottoripyöräjengi Black Emperorsin taivalta. Yhtye aloitti toimintansa kolmihenkisenä (vuonna 1994), mutta suurimmillaan yhtyeessä on ollut jopa 15 jäsentä.


title: Godspeed You! Black Emperor

text: Vuonna 2003 silloin yhdeksänhenkinen yhtye ilmoitti vetäytyvänsä telakalle määräämättömäksi ajaksi. Yhtye oli tauolla seitsemän vuoden ajan kunnes keväällä 2010 ilmoitettiin comeback-kiertueesta . Comeback-kiertueen keikkapaikkoihin varmistui myös ainoana pohjoismaana Suomi. Yhtye esiintyi 17.01.2011 Helsingin kulttuuritalolla . Liput tapahtumaan varattiin loppuun muutamassa tunnissa.


title: Godspeed You! Black Emperor

text: Yhtyeen jäsenet ovat toimineet monissa samankaltaisissa post rock -yhtyeissä.


title: Tihvinän hautausmaa

text: Tihvinän hautausmaa () on Aleksanteri Nevskin luostarin alueella Pietarissa, Venäjällä sijaitseva hautausmaa. Hautausmaa perustettiin vuonna 1823.


title: Ruotsin ilmavoimat

text: Ruotsin ilmavoimat () on Ruotsin puolustusvoimien ilmapuolustuksesta vastaava puolustushaara. Se syntyi vuonna 1925 yhdistettäessä laivaston ja maavoimien lentoyksiköt omaksi aselajikseen.


title: Kantatie 72

text: Kantatie 72 on Mikkelistä Pieksämäen kautta Suonenjoelle kulkeva kantatie. Tien pituus on 116 kilometriä. Tie erkanee Mikkelin pohjoispuolella valtatieltä 5 ja kulkee Haukivuoren ja Pieksämäen kautta Suonenjoelle. Tie on kokonaisuudessaan kaksikaistainen.


title: Kantatie 72

text: Kantatietä 72 ja valtatietä 9 kulkeva reitti Mikkelistä Kuopioon on 7,2 kilometriä pitempi kuin valtatietä 5 kulkeva. Sitä käytetään kuitenkin vaihtoehtoisena reittinä, sillä sen liikennemäärät ovat huomattavasti viitostietä pienemmät. Savon rata kulkee Mikkelistä Suonenjoelle asti kantatie 72:n lähettyvillä.


title: Kantatie 72

text: Tie kulkee seuraavien kuntien ja taajamien/kylien kautta:


title: Kantatie 72

text: Vuoden 1938 tienumerointijärjestelmässä kantatie 72 kulki Laatokan Karjalassa Laatokan pohjoisrantaa Sortavalasta Impilahden ja Pitkärannan kautta Salmiin. Tie jäi kokonaan luovutetulle alueelle ja tienumero 72 poistui käytöstä.


title: Kantatie 72

text: 1960-luvulla Mikkelin ja Pieksämäen välille alettiin rakentaa kunnollista maantietä. Pieksämäki oli vielä tällöin vailla päätieyhteyttä muualle Suomeen. Vuonna 1971 numeroitiin kantatieksi 72 Mikkelistä Pieksämäelle kulkeva tieosuus. 1980-luvulla Pieksämäen ja Suonenjoen välistä tieosuutta levennettiin ja oikaistiin, ja vuonna 1989 kantatietä 72 jatkettiin Suonenjoelle. Aiemmin tämä tieosuus oli ollut maantie 450.


title: Kantatie 72

text: Vangasjärven liittymä Naarajärvellä parannettiin eritasoliittymäksi kesällä 2009.


title: Kantatie 72

text: Tällä hetkellä kantatien 72 ainut suunnitteilla oleva tiehanke on valtatien 23 liittymän muuttaminen kiertoliittymäksi Pieksämäellä. Hankkeen aikataulusta ei ole vielä tietoa, mutta se valmistunee 2010-luvun aikana.


title: Soyo

text: Soyo on kunta ja satamakaupunki Zairen maakunnassa Pohjois-Angolassa. Se sijaitsee Kongo-joen suulla lähellä Atlantin valtamerta. Se on toiseksi suurin öljyntuotantoalue Angolassa Cabindan jälkeen.


title: Soyo

text: Vuoden 2014 väestönlaskennassa Soyon kunnassa oli noin 227 000 asukasta.


title: Soyo

text: Soyo oli yksi Kongon kuningaskunnan kuudesta maakunnasta. Joissakin vanhoissa kartoista maakunnan nimi kirjoitetaan Sonho tai Sonyo. Se ulottui Kongo-joen suulta etelään Loze-joelle ja noin 100 kilometriä sisämaahan. Maakunta oli olemassa hallinnollisena yksikkönä jo portugalilaisten saapuessa ensimmäistä kertaa Keski-Afrikkaan vuonna 1483.


title: Soyo

text: 1500-luvulla Soyon hallitsijat, joita kutsuttiin nimellä "mwene Soyo", kuuluivat tavallisesti Kongon kuningassukuun. Esimerkiksi portugalilaisten vuonna 1491 Manueliksi kastama maaherra, joka oli ensimmäinen kristinuskoon kääntynyt kongolainen aatelinen, oli luultavasti Kongon kuninkaan setä. Maakunta laajeni uusille alueille Kongon kuninkaan suojeluksessa.


title: Soyo

text: Soyon maakunnan satamakaupungista, Mpindasta tuli tärkeä kauppakeskus 1500-luvulla. Kaupunkiin asettuneet portugalilaiset kävivät kauppaa orjista, norsunluusta ja kuparista. Kuninkaan teettämän tutkimuksen mukaan sen kautta vietiin jopa 4000 orjaa joka vuosi São Toméen ja Brasiliaan.


title: Soyo

text: Kuningas Álvaro II:n nimittämä maaherra Miguel hallitsi Soyoa melko itsenäisesti 1590-luvulla, mutta myöhemmät kuninkaat kumosivat Soyon maaherran erioikeudet. Kuningas Pedro II:n nimittämä maaherra Paulo oli hyvin uskollinen ja hän tuki kuningasta Kongon sisäisissä valtataisteluissa. Hän toimikin virassaan poikkeuksellisen kauan 1626-1641.


title: Soyo

text: 1641 Daniel da Silva korvasi Paulon maaherrana, ja hän sai välittömästi vastaansa juuri valtaistuimelle nousseen kuningas Garcia II:n, joka halusi nimittää uuden maaherran. Daniel asettui vastustamaan kuningasta sanoen, että paikallisella aatelistolla on oikeus valita Soyon valtias. Garcia yritti kurinpalautusta sotaretkillä 1641, 1643, 1645 ja 1656, mutta ne kaikki koituivat hänen tappiokseen. Tärkein syy Soyon menestykseen oli linnoitettu metsä nimeltä Mfinda Ngula, jota kuninkaan joukot eivät pystyneet valtaamaan.


title: Soyo

text: Soyon tullessa itsenäisemmäksi, sen valtiaat ottivat itselleen arvonimen ruhtinas ja sittemmin suuriruhtinas 1700-luvun alussa. Soyo sekaantui Kongon politiikkaan Garcia II:n hallituskaudella ja sen jälkeen tukemalla kuningassuvun Kimpanzu-haaraa. Kun Pedro II:n jälkeläiset epäonnistuivat vallankaappausyrityksessä 1656, Soyo tarjosi heille turvapaikan.


title: Soyo

text: Vuodesta 1665 aina 1700-luvun alkuun Kongon kuningaskunta oli sisällissodan kourissa, johon myös Soyo sekaantui. Portugalilaiset käyttivät tilaisuutta hyväkseen ja yrittivät alistaa Kongon valtansa alle. Aluksi se oli voittoisa, mutta se kärsi tappion Soyon joukoille Kitombon taistelussa 18. lokakuuta 1670. Tätä päivää, jota juhlitaan myös pyhän Luukkaan päivänä, juhlistetaan yhä.


title: Soyo

text: Soyo oli öljyntuotantonsa vuoksi strategisesti tärkeä kaupunki Angolan sisällissodassa 1974-2002. Se oli hallituksen joukkojen hallussa koko sodan ajan paitsi 1993-1994, jolloin kapinallinen UNITA valtasi sen.


title: Soyo

text: 2000-luvun alussa 50% maaseudun väestöstä hankki toimeentulonsa maataloudesta ja 25% kalastuksesta. Kaupungissa palkkatyö on keskittynyt lähes yksinomaan valtionhallintoon ja öljyntuotantoon. Muuten työttömyysprosentti oli korkea, jopa 90 prosenttia nuorten keskuudessa.


title: Soyo

text: Maakaasun kaupallinen hyödyntäminen on parantanut asukkaiden koulutustasoa ja työllisyyttä. Soyossa tuotetaan nesteytettyä maakaasua 5,2 miljoonaa tonnia vuodessa. Tuotantolaitos valmistui vuonna 2013, utta siellä on ollut useita toimintakatkoksia.


title: Abraham Chebii

text: Abraham Chebii (s. 23. joulukuuta 1979 Kapsowar, Kenia) on kenialainen kestävyys- ja maastojuoksija.


title: Abraham Chebii

text: Chebiin ensimmäiset arvokilpailut olivat 2000 Vilamouran maastojuoksun MM-kisat, joissa hän sijoittui lyhyellä matkalla viidenneksi. 2002 Dublinin maastojuoksun MM-kisoissa hän oli lyhyellä matkalla kahdeskymmenesneljäs ja voitti kauden lopussa IAAF:n GP-finaalissa 3 000 metrin juoksun. Pariisin MM-kisoissa 2003 hän sijoittui viidenneksi 5 000 metrin juoksussa ajalla 12.57,74 ja kauden lopussa kolmanneksi 3 000 metrillä ajalla 7.39,28.


title: Abraham Chebii

text: Chebii juoksi Brysselin maastojuoksun MM-kisoissa 2004 lyhyellä matkalla yhdeksänneksitoista ja oli samalla mukana Kenian pronssia joukkuekilpailussa voittaneessa joukkueessa. Ateenan olympialaisissa hän karsiutui 5 000 metrin alkuerissä. hän oli 3 000 metrillä yhdeksäs. Maastojuoksun MM-kisoissa 2005 hän voitti hopeaa lyhyellä matkalla ja oli samalla mukana joukkuekilpailussa hopeaa voittaneessa Kenian joukkueessa.


title: Tiedosta

text: Tiedosta on Tieke Tietoyhteiskunnan Kehittämiskeskus ry:n julkaisema lehti, jossa esitellään artikkelien ja ajankohtaisjuttujen avulla suomalaisen tietoyhteiskunnan kehittymistä yritysten, organisaatioiden ja kansalaisten näkökulmasta.


title: Tiedosta

text: Tiedosta-lehti ilmestyy neljä kertaa vuodessa ja sitä painetaan 3 000 kappaletta. Sen pääasialliset kohderyhmät ovat Tieken yli 100 jäsenyrityksen ja –organisaation lisäksi tietoyhteiskunta-asioiden asiantuntijat, yhteiskunnan päättäjät sekä yksityisten ja julkisten palvelujen kehittäjät


title: Koolhoven

text: Koolhoven oli hollantilainen, Frederick Koolhovenin perustama, lähellä Rotterdamia sijainnut lentokonetehdas. Koolhovenin lentokoneista tunnetuimpia olivat Koolhoven F.K.51 ja Koolhoven F.K.58.


title: Koolhoven

text: Alankomaiden ilmavoimat käyttivät Koolhovenin lentokoneita 1930-luvulla. F.K.58 oli myös Ranskan ilmavoimien käytössä. Suomen ilmavoimat käytti Koolhoven F.K.31 -lentokoneita vuosina 1925–1927 – F.K.31 oli kenties Ilmavoimien huonoin konetyyppi. Talvisodan aikana ruotsalainen vapaaehtoinen lentäjä Carl Gustav von Rosen hankki Ilmavoimille kaksi Koolhoven F.K.52 -konetta.


title: Koolhoven

text: Yhtiön toiminta päättyi Luftwaffen pommituksiin vuonna 1940. Toisen maailmansodan jälkeen yritys elvyttää yhtiö epäonnistui. Sen työvoima ja arkistot siirrettiin Fokkerille.


title: Kaakkois-Englanti

text: Kaakkois-Englanti () on yksi Englannin yhdeksästä hallintoalueesta ("region"). Se luotiin vuonna 1994 alueuudistuksen yhteydessä. Hallintoalue koostuu yhdeksästä kreivikunnasta, jotka ovat Berkshire, Buckinghamshire, East Sussex, Hampshire, Wightsaari, Kent, Oxfordshire, Surrey ja West Sussex. Lisäksi alueseen kuuluu viisi ns. "unitary authoritya" eli yhden tason hallintoyksikköä. (Brighton & Hove, Medway, Milton Keynes, Portsmouth ja Southampton)


title: Kaakkois-Englanti

text: Alueen väkiluku oli vuoden 2011 väestönlaskennassa 8 635 000. mikä tekee siitä väkirikkaimman läänin. Läänin korkein kohta on 297 metrin korkuinen Walbury Hill Berkshiressa. Pinta-alaltaan 19 096 neliökilometrin suuruinen Kaakkois-Englanti on Englannin kolmanneksi suurin hallintoalue. Hallintoalueen hallinnollinen pääkaupunki on Guildford.


title: Kaakkois-Englanti

text: Hallinto on jakautunut useisiin alayksiköihin. Kreivikunnilla on omat hallintoyksikkönsä, ja ne jakautuvat usein vielä alayksiköihin, jolloin päätöksiä tehdään lopulta aivan paikallistasolla.


title: Lihasmaha

text: Lihasmaha eli kivipiira on lintujen mahalaukun taempi osa, jossa ruoan hienontaminen pääasiassa tapahtuu. Sen seinämä on 3-kerroksinen: uloinna paksu lihaskerros, sen alla rauhaskerros ja sisinnä rauhasten hyytyneestä eritteestä muodostunut kova sarveismainen kerros. Jos linnun syömä ravinto on hyvin hienoksi jauhettua, lihasmahan lihakset eivät kehity niin voimakkaiksi kuin syötettäessä karkeita partikkeleita. Ruoan hienontamisen helpottamiseksi siemeniä syövät linnut nielevät usein pieniä kiviä.


title: Lihasmaha

text: Useiden lintulajien kivipiiroja voidaan käyttää myös ruuanvalmistukseen.


title: Puola (täsmennyssivu)

text: Puola tarkoittaa seuraavia:Aihepiiriin liittyvät myös seuraavat:


title: Duke University

text: Duke University on yhdysvaltalainen yliopisto Durhamissa, Pohjois-Carolinan osavaltiossa. Yliopiston perusti vuonna 1924 yhdysvaltalainen filantrooppi James Buchanan Duke, jonka suku rikastui tupakka- ja sähköteollisuudella. Virallisesti yliopisto perustettiin vuonna 1924. mutta sen tausta on vuonna 1859 perustetussa Trinity Collegessä.


title: Duke University

text: Syksyllä 2017 yliopistossa opiskeli yhteensä 15 192 opiskelijaa, joista 6 532 suoritti perustutkintoa ja 8 660 jatko-opintoja. Perusopiskelijoita on kaikista Yhdysvaltojen osavaltioista ja 85 maasta. Lähes 40 prosenttia opiskelijoista kuuluu etnisiin vähemmistöihin.


title: Venäjän ilmavoimat

text: Venäjän ilmavoimat, virallisesti Venäjän federaation sotilasilmavoimat () on Venäjän asevoimien puolustushaara.


title: Venäjän ilmavoimat

text: Ilmapuolustusjoukot liitettiin ilmavoimiin 1998. Tammikuusta 2003 lähtien kaikki armeijan ilmavoimien yksiköt siirrettiin ilmavoimiin. "Venäjän federaation sotilasmerilaivaston ilmailu" () toimii Venäjän merivoimien omina ilmavoimina. Ilmavoimien 37. ilma-armeija eli kaukotoimintailmavoimat on osa strategisia pidäkevoimia.


title: Venäjän ilmavoimat

text: Venäjän ilmavoimat luotiin hieman ennen ensimmäistä maailmansotaa 1912. Tukikohtia sillä oli mm. Suomen suuriruhtinaskunnassa. Suomessa olevat tukikohdat sijaitsivat pääosin Lounais-Suomessa Pietarin suojana. Ilmavoimia tuki lentokoneteollisuus, jonka tehtaita oli etenkin Pietarissa. Venäjä oli kuuluisa ensimmäisistä raskaista Igor Sikorskyn suunnittelemista nelimoottorisista Ilja Muromets-pommikoneista. Nämä pommikoneet olivat erittäin onnistuneita ja moni muu valtio kopioi sittemmin konseptin.


title: Venäjän ilmavoimat

text: 25. joulukuuta 1991 Neuvostoliitto purkautui synnyttäen Venäjän federaation ja muita maita kuten Ukraina, Valko-Venäjä ja Kazakstan. Neuvostoliiton lentokalusto ja henkilöstö jakautui näiden kesken. 40 % konekannasta ja 65 % henkilökunnasta jäi Venäjälle. Ukrainasta tuli toiseksi suurin Neuvostoliitosta syntynyt sotilasmahti - sen haltuun jäi mm. ydinohjuksia ja lentokoneteollisuutta.


title: Venäjän ilmavoimat

text: Venäjällä ilmavoimat, VVS, organisoitiin uudelleen.


title: Venäjän ilmavoimat

text: Venäjän ilmavoimat suoritti pommituslentoja Tšetšeniassa vuosina 1999–2002. Tässä sodassa ilmavoimien ongelma oli asymmetriselle sodankäynnille tyypillinen: selkeitä viholliskohteita ei ollut paljon ja niiden määrittely oli vaikeaa.


title: Venäjän ilmavoimat

text: 2000-luvulla Venäjän ilmavoimat on uudistanut kalustoaan hallituksen linjausten mukaisesti. Toisin kuin 1990-luvulla Venäjän kasvaneiden öljytulojen ansiosta ostot ovat pääosin realisoituneet. Vuonna 2009 Venäjän ilmavoimat saa toimituksina teollisuudelta 50 lentokonetta - 24 MiG-29-hävittäjää ja loput erityyppisiä Suhoin taistelukoneita - ja 50 helikopteria.


title: Venäjän ilmavoimat

text: Venäjän ilmavoimien konemenetyksiä eri lentotehtävissä ei tunneta kovin hyvin. Elokuussa 2009 kaksi Suhoin hävittäjää törmäsi toisiinsa taitolentoharjoituksessa, joka edelsi MAKS 2009-ilmailunäyttelyä.


title: Venäjän ilmavoimat

text: Venäjän federaation ilmavoimat ovat osallistuneet Syyrian sisällissotaan pommittamalla syyskuun lopusta 2015 alkaen Syyrian hallitusta vastustavia joukkoja.


title: Venäjän ilmavoimat

text: 1 295 konetta


title: Venäjän ilmavoimat

text: 767 konetta


title: Venäjän ilmavoimat

text: 368 konetta


title: Venäjän ilmavoimat

text: 180 konetta345 konetta


title: Feministinen filosofia

text: Feministinen filosofia on filosofian osa-alue, joka tutkii filosofiaa feministisestä näkökulmasta. Se ei ole yhtenäinen filosofinen koulukunta, vaan feminististä filosofiaa harjoitetaan eri tavoilla erilaisissa nykyfilosofian suuntauksissa, kuten analyyttisessa filosofiassa ja mannermaisessa filosofiassa. Feministisiä filosofeja yhdistää kiinnostus sukupuoleen ja sukupuolten väliseen epätasa-arvoon, ja siihen, miten tämä on vaikuttanut filosofiaan. Sen on myös mahdollista tarkastella yhteiskunnallisia kysymyksiä laajemmin. Usein feministinen filosofia käsittelee koko ajattelun arvopohjaa.


title: Feministinen filosofia

text: Feministisen filosofian edustajat ovat yleensä keskittyneet johonkin seuraavista aihealueista: filosofian historian feministinen uudelleenluenta, nykyfilosofian eri alueet (esimerkiksi etiikka tai tietoteoria) tai kokonaisten ajattelujärjestelmien symbolisen järjestyksen feministinen arvostelu (esimerkiksi millä tavalla nainen liitetään epärationaalisuuteen ja tunteellisuuteen).


title: Feministinen filosofia

text:
Sukupuolia määrittäviä filosofisia käsityksiä tunnetaan esimerkiksi 500-luvulta eaa. saakka, jolloin pythagoralaisten luetteloimat miehen ja naisen ominaisuudet määriteltiin eriarvoisiksi ja toisiaan poissulkeviksi. Monien kirjailijoiden ajattelua leimaa ja on leimannut lähtökohtainen ero miehen ja naisen välillä, antiikin tarustoista lähtien. Feministisen filosofian yksi lähtökohta on tutkia, miten käsitys naisen ja miehen erilaisuudesta vaikuttaa käsitykseen sukupuolen rooleista ja asenteista. Esimerkiksi filosofian historiaan erikoistunut Genevieve Lloyd esittää teoksessaan "Miehinen järki" (1984) että filosofinen perinne on ymmärtänyt ajattelun ja järjenkäytön miehiseksi, vaikka pintapuolisesti järki on esitetty sukupuolettomana. Naisen sulkeminen pois filosofiasta näkyy Lloydin mukaan yksittäisten filosofien kuten René Descartesin tai G. W. F. Hegelin tavassa väheksyä naiseen liitettyjä tai naisellisiksi miellettyjä asioita, kuten ruumista, luontoa tai tunteita.
Ensyklopedia-artikkeleita:


title: Feministinen filosofia

text: Muita artikkeleita:


title: Aberdeenin yliopisto

text: Aberdeenin yliopisto () on yliopisto Skotlannissa Aberdeenin kaupungissa. Se on perustettu vuonna 1495 ja on Skotlannin kolmanneksi vanhin yliopisto St Andrewsin ja Glasgow’n yliopiston jälkeen.


title: Aberdeenin yliopisto

text: Aberdeenin ensimmäisen yliopiston, King’s Collegen, perusti Aberdeenin piispa William Elphinstone helmikuussa 1495. Alun perin se tunnettiin nimellä St Mary’s College. Marischalin kreivi George Keith perusti 1593 kaupunkiin toisen yliopiston, Marischal Collegen. Nämä kaksi yliopistoa yhdistyivät 1860 nykyiseksi Aberdeenin yliopistoksi.


title: Aberdeenin yliopisto

text: Vuonna 2010 yliopistossa oli 13 351 päätoimista opiskelijaa, joista 10 641 opiskeli perustutkintoa ja 2 710 jatkotutkintoa. Yliopisto tarjoaa yli 630 erilaista perustutkintoa ja yli 90 jatkotutkintoa.


title: Aberdeenin yliopisto

text: Maailman viidensadan huippuyliopiston Shanghai-yliopistovertailussa Aberdeenin yliopisto asettui vuonna 2014 sijaluvulle 201–300.


title: Varoventtiili

text: Varoventtiili eli ylipaineventtiili on virtaustekninen komponentti, jonka tehtävänä on ehkäistä suljetussa järjestelmässä olevan kaasun tai nesteen ylipaine. Ylipaine saattaa rikkoa jopa hengenvaarallisella tavalla paineisen järjestelmän. Erityisesti teollisen vallankumouksen aikaan kehitetyn höyryvoiman käytössä syntyi monia kuolemantapauksia ja loukkaantumisia, jotka olisi voitu välttää oikein toimivalla varoventtiilillä.


title: Varoventtiili

text: Varoventtiilin toimintaperiaate on yksinkertainen: venttiili pysyy suljettuna, kunnes järjestelmän paine ylittää venttiilin ns. "aukeamispaineen". Tällöin venttiili aukeaa ja päästää ulos nestettä tai kaasua kunnes paine on riittävän alhainen. Jos kyseessä on vaaraton aine, kuten ilma tai vesi, päästää varoventtiili aineen yleensä suoraan ulkoilmaan. Venttiili on aina asennettava niin, ettei purkautuva aine ole vaaraksi ihmisille. Vaarallisten aineiden kohdalla on purkautuva aine kerättävä talteen.


title: Varoventtiili

text: Tyypillisesti varoventtiilin sisällä on jousi, joka pitää venttiilin kiinni kunnes paine on riittävän korkea. Kun paine puristaa jousta kasaan, venttiili aukeaa ja kaasu tai neste purkautuu ulos. Suurilla paineilla, muun muassa voimalaitoskattiloissa, on käytetty myös vipujärjestelmää. Toisessa päässä vipua on venttiililautanen ja toisessa päässä paino. Vipuvarsien pituuden ja venttiililautasen pinta-alan perusteella voidaan laskea tarvittava paino vivun toiseen päähän.


title: Varoventtiili

text: Osa varoventtiileistä on säädettäviä, jolloin niiden avautumispainetta voidaan muuttaa. Varoventtiili voi myös olla valmistettu kiinteästi jollekin avautumispaineelle. Tällaisia venttiileitä käytetään muun muassa talojen vesikiertoisten patteriverkkojen painesuojana.


title: Varoventtiili

text: Joskus varoventtiilinä käytetään myös hallitusti rikkoontuvia putkistonosia kuten murtolevyjä. Tällaisen osan murruttua se täytyy vaihtaa uuteen ennen kuin järjestelmä voidaan ottaa uudelleen käyttöön. Jousikuormitteisten venttiilien ongelmana on jousen kuoleentuminen tai venttiilin kiinniruostuminen, koska varoventtiilin aktivoiva painekynnys ylittyy harvoin. Lisäksi ne saattavat olla käytössä jopa vuosikymmeniä. Murtolevyllä vältetään näitä ongelmia.


title: Varoventtiili

text: Varoventtiili on mitoitettava riittävän suureksi, jotta paine järjestelmässä varmasti laskee. Jos venttiilin "läpäisykyky" on liian pieni, voi esimerkiksi höyrykattilan kyky muodostaa uutta höyryä olla suurempi kuin varoventtiilistä ulos purkautuva höyry, ja tällöin paine jatkaa nousuaan järjestelmässä. Tämä voi lopulta johtaa tuhoisaan "höyryräjähdykseen", eli höyryn räjähdysmäiseen purkautumiseen järjestelmään muodostuneen repeämän kautta.


title: Varoventtiili

text:
Tekniset määräykset ovat usein hyvin tarkkoja varoventtiilien osalta. Varoventtiilin on oltava kytketty suoraan järjestelmään, eli sitä ennen ei saa olla sulkuventtiiliä. Näin ollen varoventtiiliä ei voi huoltaa tai vaihtaa järjestelmän ollessa paineen alaisena. Lisäksi venttiilin on toimittava "omavoimaisesti", eli ilman mitään apuvoimaa. Määräysten mukaiseksi varoventtiiliksi ei siis kelpaa esimerkiksi tietokoneohjattu sulkuventtiili, jota ohjataan painemittarin mukaan. Jos laitoksen tietokonejärjestelmään tulee vika tai tapahtuu sähkökatkos, ei edellä kuvattu suojaus toimi halutulla tavalla.
Varoventtiileihin liittyviin määräyksiin kuuluu myös sen toimivuuden valvonta määräajoin; huoltamaton varoventtiili saattaa jumiutua, jolloin järjestelmä ei toimi. Varoventtiili tuli suojata jäätymiseltä, kosteudelta ja lialta. Varoventtiilin huollon saa suorittaa vain painejärjestelmiin erikoistunut asiantuntija.


title: Generalife

text: Generalifen palatsi (esp. "Palacio del Generalife") oli Nasrid-sulttaanien kesäpalatsi ja maaseutukoti Granadassa. Palatsi ja sen puutarhat rakennettiin Muhammed III:n hallituskaudella (1302–1309). Abu I-Walid Ismail teki niihin suuria muutostöitä hallituskaudellaan 1313–1324. Alun perin palatsiin pääsi kuilun yli Alhambrasta katettua siltaa pitkin.


title: Generalife

text: Puutarha muodostuu Sulttaanin pihasta "Jardín de la Sultana" ja Vesiallaspihasta "Patio de la Acequia", jota pidetään parhaiten säilyneenä näytteenä Espanjan muslimien keskiaikaisesta puutarha-arkkitehtuurista. Puutarhan nykyasu on 1930-luvulta. Generalife on UNESCOn maailmanperintökohde.


title: Lilla Essingen

text: Lilla Essingen on saari ja kaupunginosa Tukholmassa. Se sijaitsee Mälarenissa Kungsholmenin ja Stora Essingen saarien välissä. Saaren pinta-ala on 23 hehtaaria. Kaupunginosa perustettiin vuonna 1926, ja sen asukasluku on 3567 (2004). Lilla Essingen kuuluu Kungsholmenin kaupunginosa-alueeseen. Vuonna 1966 rakennettu Essingeleden, joka on osa E4-tietä, kulkee Lilla ja Stora Essingenien yli.


title: Burgosin katedraali

text: Burgosin katedraali on goottilainen katedraali Burgosin kaupungissa Espanjassa. Se on pyhitetty Neitsyt Marialle, ja se tunnetaan valtavasta koostaan ja ainutlaatuisesta arkkitehtuuristaan. Se on Unescon maailmanperintökohde vuodesta 1985. Katedraalin määräsi rakenettavaksi kuningas Ferninand III vuonna 1221. Samalla paikalla oli aiemmin ollut romaanista tyyliä edustava kirkko. Katedraali valmistui lopullisesti 1567.


title: F 17

text: F 17 Kallinge eli F 17 tai Blekinge flygflottilj on Ruotsin ilmavoimien lennosto. Kutsumanimenä on myös F 17 Ronneby. Tukikohdasta operoi myös 3. helikopteripataljoona (entinen Göta helikopteripataljoona).


title: F 17

text: F 17 perustettiin Kallingeen heinäkuussa 1944 nimellä Kungliga Blekinge Flygflottilj. Sen tarkoitus oli mm. toisen maailmansodan jäänteiden, miinoitusten, purkuun osallistuminen.


title: F 17

text: Laivueella on etäyksiköitä Gotlannissa (F 17 G) ja Malmenilla (F 17 M) ja Norrköpingissä.


title: F 17

text: F17 lennoston päälliköt:Kalusto eri aikoina


title: Mulugeta Wendimu

text: Mulugeta Wendimu (s. 28. helmikuuta 1985) on etiopialainen keskimatkojen juoksija.


title: Mulugeta Wendimu

text: Wendimu aloitti kansainvälisen kilpauransa vuonna 2004, jolloin hän juoksi Brysselin maastojuoksun MM-kisoissa nuorten sarjassa viidenneksi ja oli samalla voittamassa joukkuekilpailun hopeaa Etiopian joukkueessa. Ateenan olympialaisissa hän sijoittui 1 500 metrin juoksussa kymmenenneksi ajalla 3.38,33 ja 3 000 metrin juoksussa kolmanneksi ajalla 7.39,60. Helsingin MM-kisoissa 2005 hän karsiutui 1 500 metrin alkuerissä.


title: Leshanin jättiläisbuddha

text: Leshanin jättiläisbuddha () on maailman suurin kivinen Buddhaa esittävä patsas. Se on veistetty kallioon, joka sijaitsee Sichuanin maakunnan eteläosassa lähellä Leshanin kaupunkia. Veistos on rantakalliossa Minjiang-joen itärannalla. Sen edustalla jokeen yhtyvät lännestä kaksi jokea, Qingyi ja Dadu. Leshanin kaupunki on noin kilometrin päässä jokien yhtymäkohdan pohjoispuolella. Veistos katsoo jokilaakson yli länteen, kohti noin 40 kilometrin päässä olevaa buddhalaisten pyhää vuorta Emeishania. Yhdessä vuoren kanssa buddhapatsas muodostaa UNESCOn maailmanperintökohteen.


title: Leshanin jättiläisbuddha

text: Patsaan rakennustyöt aloitettiin vuonna 713, ja niitä johti kiinalainen munkki nimeltä Haitong. Hän toivoi, että Buddha tyynnyttäisi jokien myrskyisät vedet, jotka olivat vaivanneet aluksia. Kun projektin rahoitus oli vaarassa, munkin sanotaan repineen silmänsä osoittaakseen hurskauttaan ja vilpittömyyttään. Patsaan viimeistelivät 90 vuotta myöhemmin Haitongin opetuslapset. Massiivisten rakennustöiden takia kalliosta kaiverrettiin paljon kiveä, joka sijoitettiin jokeen. Tämän kerrotaan muuttaneen virtauksia ja tehneen joesta turvallisemman.


title: Leshanin jättiläisbuddha

text: Patsas on 71 metriä korkea ja se esittää istuvaa Maitreya Buddhaa, jonka kädet lepäävät polvien päällä. Patsaan olkapäät ovat 28 metriä leveät ja pienin varpaankynsi on tarpeeksi leveä, jotta ihminen voi helposti istua sen päällä.


title: Koripallon maailmanmestaruuskilpailut 2006

text: Vuoden 2006 koripallon maailmanmestaruuskilpailut järjestettiin Japanissa 19. elokuuta–3. syyskuuta. Turnauksen järjestivät yhteistyössä kansainvälinen koripalloliitto FIBA, Japanin koripalloliitto JABBA sekä kisojen järjestelytoimikunta. Osallistuvien joukkueiden määrä nostettiin 16:sta 24:ään. Ottelut pelattiin viidellä paikkakunnalla, jotka olivat Hamamatsu, Hiroshima, Saitama, Sapporo ja Sendai.


text: Japani pääsi mukaan isäntämaana, Italia, Puerto Rico, Serbia ja Turkki villillä kortilla. Argentiina pääsi mukaan Ateenan olympialaisten kultamitalijoukkueina. Loput joukkueet, joista kuusi on Euroopasta, neljä Amerikasta, kolme Afrikasta ja Aasiasta ja kaksi Oseaniasta, pääsivät mukaan maanosakohtaisista karsinnoista.


text: Lohkoarvonta suoritettiin Tokiossa 15. tammikuuta. A-lohko pelaa ottelunsa Sendaissa, B Hiroshimassa, C Hamatsussa ja D Sapporossa. Loppuottelu pelataan Saitamassa.


text:
19. elokuuta 2006
20. elokuuta 2006
21. elokuuta 2006
23. elokuuta 2006
24. elokuuta 2006
19. elokuuta 2006
20. elokuuta 2006
21. elokuuta 2006
23. elokuuta 2006
24. elokuuta 2006
19. elokuuta 2006
20. elokuuta 2006
22. elokuuta 2006
23. elokuuta 2006
24. elokuuta 2006


text:
19. elokuuta 2006
20. elokuuta 2006
22. elokuuta
23. elokuuta
24. elokuuta
Ajat paikallista aikaa (UTC +9)


title: Pingyao

text: Pingyao () on piirikunta Kiinassa, Shanxin maakunnassa Jinzhongin prefektuuritason kaupungissa. Piirikunnan pinta-ala on 1 262 neliökilometriä ja väkiluku 502 712 (2010). Piirikunnan keskusta sijaitsee linnuntietä noin 475 kilometrin päässä maan pääkaupungista Pekingistä ja 80 kilometriä maakunnan keskuksesta Taiyuanista. Pingyao oli Qing-dynastian aikana Kiinan talouselämän keskus. Pingyaon vanhakaupunki tunnetaan nykyisin muinaisista kaupunginmuureistaan, ja se on Unescon maailmanperintökohde.


title: Pingyao

text: Pingyao on säilyttänyt Ming- ja Qing-dynastian aikaisen kaavansa. Yli 300 kohteessa kaupungissa tai sen lähellä on muinaisia raunioita ja lähes 4 000 suojeltua Ming- ja Qing-tyylistä asuinrakennusta. Kadut ja kauppojen julkisivut ovat pääosin säilyttäneet historiallisen ulkoasunsa.


title: Pingyao

text: Kevättä ja syksyä -kaudella kaupunki kuului Jin-valtakuntaan ja taistelevien läänitysvaltioiden kaudella Zhaon valtakuntaan. Qin-dynastian aikana kaupunki tunnettiin nimellä Pingtao ja Han-dynastian aikana nimellä Zhongdu. Vuonna 1986 kaupunki nimitettiin yhdeksi Kiinan historia- ja kulttuurikaupungeista, ja vuonna 1997 se liitettiin maailmanperintöluetteloon.


title: Pingyao

text: Pingyaon kaupunginmuurit rakennettiin keisari Hongwun kolmantena hallintovuotena. Muurissa on kuusi ulkolinnaketta ja kuusi porttia. Muurit ovat noin 12 metriä korkeat ja ympärysmitaltaan 6 000 metriä, ja niiden ulkopuolella on neljä metriä leveä ja syvä vallihauta. Jokaisessa kulmassa sijaitsevan tornin lisäksi muurissa on 72 vartiotornia ja yli 3 000 puolustussakaraa.


title: Pingyao

text: Vuonna 2004 osa eteläisestä muurista sortui, mutta se on nyt korjattu. Muuri on kuitenkin pääosin vahingoittumaton, ja sitä pidetään yhtenä parhaiten säilyneistä muinaisista tämän kokoluokan kaupunginmuureista, ja siksi se on merkittävä maailmanperintökohde.


title: Pingyao

text: Pingyao oli myöhäisen Qing-dynastian aikana Kiinan talouselämän keskus. Tuolloin kaupungissa vaikutti 20 rahoituslaitosta, jotka muodostivat yli puolet koko valtion laitoksista. Yksi niistä oli "Rishengchang", jota pidetään Kiinan ensimmäisenä pankkina.


title: San Lorenzo de El Escorial

text: San Lorenzo de El Escorial on kunta Madridin itsehallintoalueella Espanjassa, noin 45 kilometriä maan pääkaupungista Madridista luoteeseen. Vuonna 2016 kunnan väkiluku oli 18 038.


title: San Lorenzo de El Escorial

text: Kunnassa sijaitsee kaksi merkittävää rakennelmaa: El Escorialin luostarikompleksi, jonne on haudattu suurin osa Espanjan Habsburg- ja Bourbon-sukuisista monarkeista, sekä Santa Cruz del Valle de los Caídos, muistomerkki Espanjan sisällissodassa kaatuneille. Ensin mainittu on ollut Unescon maailmanperintöluettelon kohde vuodesta 1984.


title: San Lorenzo de El Escorial

text: Casita del Infante ja naapurikunnassa El Escorialissa sijaitseva Casita del Príncipe ovat Espanjan kuningashuoneelle kuuluvia kiinteistöjä.


title: San Lorenzo de El Escorial

text: Kunnan alueella järjestetään myös Complutense-yliopiston suosittuja kesäkursseja.


title: San Lorenzo de El Escorial

text: Naapurikunnasta El Escorialista on Renfen lähiliikennejunayhteys Madridiin.


title: Urheiluseura Makkabi

text: Urheiluseura Makkabi on helsinkiläinen juutalaisten urheiluseura. Se on maailman vanhin yhtäjaksoisesti toiminut juutalainen urheiluseura. Seuran perusti Jakob Hirschovits 4. marraskuuta 1906 nimellä "Stjärnan". Nimi muuttui "Makkabiksi" seuran liittyessä Maailman Makkabi -liittoon joko vuonna 1932 tai mahdollisesti 1934.


title: Urheiluseura Makkabi

text: Jalkapallossa seura pelasi kaudella 1930 Suomen korkeimmalla sarjatasolla ja myöhemmin alemmissa divisioonissa. Nykyisin seuran toiminta keskittyy keilailuun, futsaliin, koripalloon ja salibandyyn. Seura vietti satavuotisjuhliaan marraskuussa 2006.


title: Urheiluseura Makkabi

text: Seuran puheenjohtaja Dennis Mattsoff on pitänyt Makkabin historian nimekkäimpänä urheilijana Elias Katzia, joka voitti kultaa Paavo Nurmen ja Ville Ritolan kanssa 3 000 metrin joukkuekilpailussa Pariisin olympialaisissa 1924. Mattsoffin mukaan Makkabin tavoitteena on vahvistaa juutalaisnuorten identiteettiä ja kasvattaa nuoria arvostamaan muitakin kuin kilpailullisia arvoja.


title: Urheiluseura Makkabi

text: Makkabin sisarseurat Suomessa olivat Turun Makkabé ja Viipurin Kadur.


title: Urheiluseura Makkabi

text: Helsingin olympiastadionilla 21. kesäkuuta 1938 järjestetyissä yleisurheilukisoissa seura koki vastoinkäymisen, kun niissä Makkabia edustaneen Abraham Tokazierin ilmoitettiin sijoittuneen 100 metrin juoksussa neljänneksi, vaikka valokuvien ja muiden todisteiden perusteella on arvioitu, että hän todellisuudessa voitti kyseisen juoksun. Syyksi vilpilliseen menettelyyn on arveltu sitä, että järjestäjät halusivat miellyttää tuolloin katsomossa olleita Saksasta tulleita arvovieraita.


title: Urheiluseura Makkabi

text: Suomen urheiluliitto esitti tapahtuneen johdosta anteeksipyynnön 75 vuotta myöhemmin syyskuussa 2013, ja kilpailun lopputulos oikaistiin 4. lokakuuta 2013: Tokazier valittiin kilpailun voittajaksi.


title: Urheiluseura Makkabi

text: Seura on pelannut Stjärnan-nimisenä yhden kauden jalkapallon pääsarjassa (1930). Vuonna 1933 Suomen urheilulehdessä jalkapallon yhteydessä nimenä esiintyi vielä Stjärnan, mutta jo 1934 nimenä on Makkabi. Seuran puheenjohtaja Jack Schlimovitsch kertoo 1937 "Suomen Urheilulehdessä" seuran nimenmuutoksesta: ”Pari vuotta sitten muutimme Stjärnanin Makkabiksi. Emme halunneet pitää puhtaasti ruotsalaista nimeä ja kun emme sopivaa suomalaista löytäneet, otimme tämän juutalaisen vapaussankarin nimen”


title: Moderna museet

text: Moderna museet, usein vain Moderna, on modernin ja nykytaiteen museo, joka toimii Tukholmassa ja Malmössä. Se sijaitsee Skeppsholmenilla ja avattiin vuonna 1958. Museon ensimmäinen johtaja oli Pontus Hultén, joka vuonna 1973 kutsuttiin Pariisiin perustamaan Pompidou-keskusta. Johtajana on ollut vuodesta 2010 Daniel Birnbaum.


title: Moderna museet

text: Ruotsin museoissa oli vuosina 2004–2006 ilmainen sisäänpääsy. Sen alkaessa vuonna 2004 Modernassa kävi 681 639 henkeä. Kävijämäärä kuitenkin väheni, kun ilmainen sisäänpääsy jouduttiin poistamaan. Vuonna 2007 museossa kävi 303 783 vierailijaa.


title: Moderna museet

text: Museo toimii samassa rakennuskompleksissa Ruotsin arkkitehtuurimuseon kanssa. Alkuperäinen rakennus on Fredrik Blomin 1850-luvulla piirtämä laivaston harjoitushalli, joka muutettiin 1958 museoksi. Siihen on liitetty Per-Olof Olssonin suunnittelema lisärakennus vuodelta 1976. Vuonna 1991 pidetyn kansainvälisen arkkitehtuurikilpailun jälkeen edellisten rinnalle valmistui 1995–1998 espanjalaisen arkkitehdin Rafael Moneon piirtämä kokonaan uusi museorakennus. Sisäänkäynti on liitetty entisen sotilasvankilan tiilimuuriin. Vanha museorakennus on nykyisin arkkitehtuurimuseon käytössä.


title: Moderna museet

text: Moneon suunnittelema uudisrakennus jouduttiin sulkemaan jo neljän vuoden kuluttua valmistumisestaan rakennusvirheiden takia. Se avattiin uudelleen vuonna 2004.


title: Moderna museet

text: Moderna museetin toinen osasto avattiin Malmösa joulukuussa 2009. Se otti käyttöön vuonna 2006 lopetetun Rooseumin taidehallin tilat. Museo on yhteistyö Malmön kaupungin, Skånen alueen ja Ruotsin valtion kanssa. Museon vaikutusalueet ovat Skåne ja Etelä-Ruotsi, sekä myös Tanska ja Pohjois-Saksa. Museolla on itsenäinen näyttelyohjelma, joka toteutetaan Moderna museetin ja kansainvälisten yhteistyökumppaneiden kanssa.


title: Moderna museet

text: Taidekokoelmassa on teoksia vuodesta 1900 omaan aikaamme. Valokuvausosastossa teoksia on myös noin vuodesta 1840 alkaen. Kokoelmassa on muun muassa Marcel Duchampin, Louise Bourgeois’n, Karl Isaksonin, Pablo Picasson, Niki de Saint Phallen, Salvador Dalín, Carolee Schneemannin, Henri Matissen ja Robert Rauschenbergin avainteoksia, kuten myös uushankintoja nykyisin toimivilta taiteilijoilta. Ruotsin taide yhdistyy suurelta osin ulkomaiseen ja ruotsalaisten, esimerkiksi Vera Nilssonin ja Siri Derkertin teoksia voi nähdä yhdessä Oskar Kokoschkan ja Georges Braquen teosten kanssa. Nykyajan taiteen osastoissa ripustukset vaihtuvat useammin. Videokäytävässä esitetään sekä elokuva- että videotaidetta. Vuonna 2008 museo viettää 50-vuotisjuhlaa.


title: Moderna museet

text: Kokoelmassa on noin 5 000 maalausta, veistosta ja installaatiota, noin 25 000 akvarellia, piirustusta ja grafiikan vedosta ja noin 100 000 valokuvaa. Siinä on myös taidevideoita ja elokuvia, kuten myös taiteilija Einar Hylanderin miljöörakennus Narvavägen 29:ssa.